MAQIS Kuala Linggi pintu masuk bekalan ikan, udang negara jiran

Jabatan Perkhidmatan Kuarantin dan Pemeriksaan Malaysia (MAQIS) dalam satu kenyataan memaklumkan, sepanjang tahun lalu, sebanyak RM11 juta nilai dagangan pertanian dan agro makanan dari negara jiran itu telah direkodkan di pelabuhan berkenaan.

“Fokus MAQIS pada masa kini juga adalah selari dengan hasrat Kementerian Pertanian dan Keterjaminan Makanan (KPKM) yang memberi tumpuan terhadap jaminan sekuriti makanan kepada semua rakyat Malaysia.

“Berikutan Pelabuhan Kuala Linggi telah di wartakan sebagai pintu masuk di bawah Akta 728 yang membolehkan kawasan tersebut membawa masuk bekalan makanan dari negara jiran iaitu Indonesia,” kata kenyataan itu.

Dalam pada itu, kenyataan tersebut turut menyebut MAQIS akan terus komited bersama agensi penguatkuasaan lain di pintu masuk bagi kawalan biosekuriti dan keselamatan makanan.

“MAQIS sebagai benteng utama menjaga jaminan bekalan dan keselamatan makanan khususnya keluaran pertanian yang diimport ke dalam negara akan terus tegas menguatkuasakan perlaksanaan undang-undang negara.

“Ia bagi memastikan isu-isu yang melibatkan aspek halal, keselamatan makanan, kawalan penyakit dan lain-lain dapat dibendung serta dikawal di semua pintu masuk negara demi kesejahteraan rakyat dan negara,” katanya.


Negeri terkesan banjir kekal enam, jumlah mangsa menurun – NADMA

Dalam kenyataan hari ini, NADMA memaklumkan seramai 1,789 mangsa daripada 511 Ketua Isi Rumah (KIR) direkodkan masih berada di 28 pusat pemindahan sementara (PPS) setakat ini.

“Jumlah ini menunjukkan penurunan berbanding laporan pukul 8 pagi apabila terdapat 2,530 mangsa daripada 691 KIR sedang berlindung di PPS seluruh negara,” katanya.

Menurut NADMA, empat PPS ditutup hari ini iaitu PPS Putat Tujuh dan PPS Sekolah Kebangsaan Kubang Kual di Pasir Mas, Kelantan serta PPS Dewan Bagan Nakhoda Omar dan Dewan Hala Cara Baru, Sabak Bernam, Selangor.

Menurut laporan Jabatan Pengairan dan Saliran (JPS), sehingga 4 petang ini empat sungai merekodkan bacaan paras air berada di tahap bahaya iaitu Marudi, Long Jegan dan Long Teru di Miri, Sarawak serta Sungai Bernam di Kampung Sungai Selisek, Hulu Selangor.

Kata NADMA, enam sungai dengan bacaan air berada di tahap amaran pula adalah Sungai Selangor di Rantau Panjang, Kuala Selangor dan Sungai Langat di Bukit Changgang, Kuala Langat di Selangor.

Dua sungai di Bera, Pahang mencatat bacaan air di tahap amaran ialah Sungai Serting di Jambatan Padang Gudang dan Sungai Triang di Triang, sementara di Segamat, Johor dua sungai dengan bacaan air di tahap amaran ialah Sungai Muar di Buloh Kasap dan di Kampung Awat.

Menurut NADMA sehingga petang ini tidak ada kejadian banjir signifikan di dua kawasan di Selangor iaitu stesen Sungai Batang Kali di Batang Kali, Hulu Selangor  dan stesen Sungai Selangor, Rantau Panjang, Kuala Selangor.

Jabatan Kerja Raya (JKR) pada 2 petang melaporkan dua lokasi terkesan kejadian banjir, lapan lokasi cerun runtuh, dua lokasi jalan mendap dan dua lokasi yang dimaklumkan terdapat kejadian jambatan rosak/ runtuh menjadikan jumlah keseluruhan adalah 14 lokasi, kata kenyataan itu.

Menurut NADMA, kejadian itu berlaku masing-masing di dua daerah di Kedah, Negeri Sembilan, Pahang dan Kelantan serta masing-masing satu di Perak, Terengganu dan Johor melibatkan tujuh Jalan Persekutuan dan tujuh jalan negeri.

Sementara itu Jabatan Meteorologi (MetMalaysia) dalam kenyataan berasingan pada 4.35 petang mengeluarkan amaran ribut petir, hujan lebat dan angin kencang sehingga 9 malam ini yang dijangka di Kelantan melibatkan Jeli, Kuala Krai dan Gua Musang; Kemaman, Terengganu; Kuantan Pahang serta  Segamat, Kluang dan Mersing di Johor.

Sementara di Sarawak, kawasan diramalkan mengalami ribut petir ialah Kuching, Serian, Samarahan, Sri Aman, Betong, Pakan, Sarikei dan Meradong di Sarikei serta Tanjung Manis di Mukah.


Tokan galak seludup bila Thailand ‘halalkan’ ganja

DURIAN TUNGGAL 12 Jun – Kebenaran menanam ganja bagi tujuan komersial di Thailand memberi peluang besar kepada kes penyeludupan dadah itu di pintu sempadan negara.

Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata setelah kebenaran itu dikuatkuasa di negara jiran, perkara itu akan ‘mengghairahkan’ kes sindiket penyeludupan berlaku dalam negara ini.

Lantaran itu, ujarnya, pihak polis akan memperkasakan lagi penguatkuasaan dan kawalan di pintu masuk sempadan negara bagi menangani isu jenayah rentas sempadan yang berlaku di antara kedua-dua negara.

“Isu kebenaran ganja di Thailand memang akan menimbulkan ‘ keghairahan’ yang lebih di pihak kita, jadi ia dah tidak ada had lagi.

“Mungkin semua (sindiket) akan tunggu di sempadan negara untuk bawa masuk ke Malaysia, kita pun akan pertingkatkan lagi kawalan kita,” katanya.

Beliau berkata demikian pada sidang media selepas menyampaikan forum dalam Seminar Seminar Isu Sosial Masyarakat 2022 diadakan di Dewan Canselor Universiti Teknikal Malaysia Melaka (UTeM), di sini hari ini.

Tambahnya, bagi isu penyeludupan ganja, semalam lebih 460 kilogram ganja yang diseludup dari Thailand berjaya dirampas hasil tangkapan dilakukan pihak polis di Pulau Pinang.

Dalam perkembangan lain, ujarnya, kes pengedaran dadah berlaku dalam negara kali ini dilihat membimbangkan malah ia turut berlaku dalam kalangan gangsterisme yang kini telah bertukar kepada kegiatan pengedaran dadah.

“Jadi untuk perkara ini pihak polis mengambil pendekatan holistik membabitkan semua agensi termasuk Agensi Anti Dadah Kebangsaan (AADK) Agensi Penguatkuasaan Maritim Malaysia (APMM) serta agensi-agensi terlibat dalam membanteras isu dadah di negara ini,” katanya.


Khairy ulangi gesaan agar RUU larangan merokok diluluskan

KUALA LUMPUR, 20 April – Menteri Kesihatan Khairy Jamaluddin sekali lagi mengulangi gesaan agar rang undang-undang larangan merokok terhadap golongan belia diluluskan apabila ia dibentangkan di Dewan Rakyat pada Julai ini.

Khairy menerusi ciapan di laman Twitter hari ini berkata undang-undang baharu itu akan menjadi pengakhiran kepada aktiviti merokok dalam kalangan generasi belia.

“Mereka yang lahir selepas 2005 tidak akan dibenarkan sama sekali membeli produk tembakau. Ya, penguatkuasaan akan menjadi satu isu dan kami akan berusaha keras dalam hal ini. Bagaimanapun, marilah kita menutup ruang untuk golongan belia merokok buat selama-lamanya,” kata beliau.

Ia turut disertakan dengan ciapan semula hantaran oleh pertubuhan berita tempatan berhubung rang undang-undang larangan merokok yang melaporkan bahawa tinjauan sebuah badan bukan kerajaan berkaitan kawalan tembakau menunjukkan dasar itu disokong oleh 95 peratus responden muda berumur 24 tahun ke bawah dan 89 peratus perokok serta pengevap.

Pada Mac lepas, Khairy berkata undang-undang baharu untuk melarang aktiviti merokok dan pemilikan sebarang produk tembakau, termasuk rokok elektronik (mengevap), bagi mereka yang lahir selepas 2005, akan dibentangkan di Dewan Rakyat pada Julai ini.

Sebelum itu, Khairy mengumumkan pada 17 Feb lepas bahawa pengenalan akta tersebut bertujuan mengurangkan keterdedahan generasi akan datang terhadap rokok dan produk tembakau kerana pengambilannya adalah faktor utama kejadian kanser serta menyumbang 22 peratus kematian akibat penyakit sama.- BERNAMA


PM tegur sikap Ahli Parlimen, minta jaga tatasusila

Beliau berkata Ahli Parlimen seharusnya sentiasa menjaga kemulian Dewan Rakyat dan tidak  membiarkan rakyat mentertawakan mereka dengan pelbagai kerenah yang ditunjukkan kerana ia turut dapat ditonton.

“Boleh berbeza pendapat, boleh bertengkar tetapi harus jaga kemuliaan Dewan ini dengan tidak (bersikap) keterlaluan kerana ini akan ditertawakan rakyat yang melihat seluruh Dewan ini menjadi gelanggang seperti mana yang disebut dalam media sosial, sarkas.

“Saya bagi jaminan, kita akan beri sokongan penuh kalau tindakan itu perlu dikenakan ke atas Ahli-ahli Berhormat daripada Kerajaan Perpaduan,” katanya.

Beliau berkata demikian ketika membentangkan peruntukan khas (Bajet Mini) bagi tujuan perbelanjaan perkhidmatan membabitkan wang sejumlah RM107,718,676,650 di Dewan Rakyat hari ini.


Lim Kit Siang umum bersara, tidak akan bertanding PRU

SHAH ALAM, 20 Mac – Tokoh veteran DAP Lim Kit Siang hari ini mengumumkan persaraan beliau daripada arena politik, sekali gus tidak akan bertanding dalam mana-mana Pilihan Raya Umum (PRU) akan datang.

Ahli Parlimen Iskandar Puteri yang kini telahpun berusia 81 tahun berkata susulan itu beliau juga menarik diri daripada bertanding dalam pemilihan Jawatankuasa Tertinggi Pusat (CEC) DAP hari ini.

Katanya sejak berada dalam parti DAP, beliau telah melihat bagaimana parti itu telah berkembang dari sebuah parti pembangkang kecil hingga berjaya menubuhkan kerajaan bersama Pakatan Harapan (PH) pada PRU-14 lepas.

“Saya melihat bagaimana parti kita telah berkembang dari sebuah parti pembangkang kecil yang mengambil bahagian pertama kali dalam pilihan raya umum tahun 1969, sehingga menjadi sebuah parti politik utama yang berjaya menubuh kerajaan persekutuan serta mengambil alih kerajaan di tujuh negeri bersama dengan rakan-rakan kita dalam Pakatan Harapan semasa PRU-14,” katanya ketika berucap pada Kongres Kebangsaan DAP ke-17 di sini hari ini.

Beliau berkata Pilihan Raya Negeri Johor yang baru berlangsung merupakan satu peringatan yang penting bahawa Impian Malaysia yang mahu Malaysia menjadi sebuah negara bersatu padu, demokratik, adil dan berjaya, yang dihormati oleh masyarakat antarabangsa merupakan satu perjuangan politik jangka panjang.

“Dalam proses ini, kita menghadapi banyak kejayaan dan kegagalan, kemenangan dan kekalahan. Tapi kita mesti kekal dengan matlamat kita dan jangan sekali-kali berkompromi dari segi prinsip dan cita-cita,” katanya.

Terdahulu, anaknya Lim Guan Eng yang juga merupakan Setiausaha Agung DAP dalam ucapan dasarnya berkata bapanya telah dilantik dalam CEC pada usia 26 tahun.

“Ketika itu tiada siapa yang menyangka bahawa Lim Kit Siang akan menjadi nama besar dalam kalangan ahli politik Malaysia disebabkan kebijaksanaan, keberanian, semangat juang, dan kesetiaannya kepada prinsip serta ideal.

“Untuk sekian lama, perdana menteri serta menteri-menteri kabinet menganggap Lim Kit Siang sebagai ‘lawan’ yang hebat,” katanya sambil menambah Lim Kit merupakan ketua pembangkang paling lama berkhidmat, yakni sejak 1974 hingga 1999.

Lim Kit Siang memegang jawatan sebagai Setiausaha Agung Parti pada 1969 dan seterusnya dilantik menjadi Pengerusi Kebangsaan dari 1999 hingga 2004.

Selain Iskandar Puteri, beliau pernah berkhidmat sebagai Ahli Parlimen di Bandar Melaka (1969-1974); Kota Melaka (1974-1978); Petaling Jaya, Selangor (1978-1982); Kota Melaka (1982-1986); Tanjong, Pulau Pinang (1986-1999); Ipoh Timur, Perak (2004-2013) dan Gelang Patah, Johor (2013-2018).

Beliau juga pernah dipilih sebagai Ahli Dewan Undangan Negeri di Kubu, Melaka (1974-1982); Kampong Kolam, Pulau Pinang (1986-1990) dan Padang Kota, Pulau Pinang (1990-1995). – BERNAMA


KSEPT beri maklumat ilmiah secara digital

KUALA LUMPUR 30 Julai – Penubuhan Konsortium Sumber Elektronik Pendidikan Tinggi (KSEPT) menjadi pemangkin ke arah inisiatif strategik dalam menyediakan infostruktur sumber maklumat ilmiah digital berkualiti kepada warga pendidikan tinggi, terutama dalam situasi COVID-19 yang melanda negara dan dunia.

Menteri Pengajian Tinggi Datuk Seri Dr Noraini Ahmad dalam kenyataan hari ini memaklumkan, konsortium itu juga akan mencapai penjimatan dan keberkesanan kos langganan kepada sumber maklumat ilmiah digital, untuk jangka masa panjang.

“Peningkatan kos langganan pangkalan data maklumat saban tahun akan mengurangkan kebolehupayaan universiti awam, untuk mengekalkan penawaran akses sumber maklumat ilmiah kepada warga pendidikan tinggi.

“Usaha berterusan sedang dijalankan oleh Jawatankuasa KSEPT untuk meluaskan langganan kepada pangkalan data maklumat kritikal kepada warga pendidikan tinggi pada 2022,” katanya.

Noraini berkata kini warga akademik, pelajar dan penyelidik, sedang menikmati akses kepada pangkalan data ‘ScienceDirect’ yang dilanggan secara konsortium, selain daripada pangkalan data ‘Scopus’ dan ‘Emerald’ yang dilanggan secara berpusat, oleh Kementerian Pengajian Tinggi.

Initiatif penubuhan KSEPT oleh perpustakaan akademik Institusi Pendidikan Tinggi Awam (IPTA), bertujuan menyediakan kemudahan prasarana sumber rujukan digital ilmiah kepada warga IPTA bagi aktiviti pengajaran, pembelajaran dan penyelidikan.


ARP medan remaja kenal pasti kebolehan, cabar diri

AYER KEROH 6 Disember – Peluang menyertai Anugerah Remaja Perdana (ARP) bukan semata-mata untuk pengtauliahan tahap, bahkan ia turut membantu peserta mengenal pasti kebolehan dan mencabar diri sendiri.

Penerima Tahap Perak ARP, Amirul Arsyad Ahmad Shahnaz, 16, berkata, penyertaan di dalam program ARP adalah suatu pengalaman yang amat berharga, terutama dalam membantunya memperbaiki diri.

Dia yang juga pelajar Kolej Yayasan Saad (KYS) berkata, penyertaannya pada tahun ini adalah kali kedua selepas kali pertama dua tahun lalu yang mana membolehkan dia ditauliahkan Tahap Gangsa.

“Pengalaman kali ini amat berbeza dari sebelum, kerana pada ketika itu kebanyakkan komponen perlu dilengkapkan secara dalam talian akibat pandemik COVID-19. Hanya pada tahun ini barulah banyak aktiviti dapat dilakukan dan merasai suasana sebenar.

“Apa yang boleh dikatakan program ini bukan aktiviti biasa-biasa yang hanya pergi dengar ceramah orang bercakap tetapi kita sendiri yang akan keluar untuk lakukan aktiviti,” katanya.

“Banyak benda baharu yang saya sendiri sebelum ini tidak pernah terfikir akan buat seperti dalam melengkapkan komponen penjelajahan lasak, contohnya awalnya saya sendiri tidak yakin dengan diri sendiri untuk mendaki bukit sejauh lima kilometer pada waktu malam tetapi akhirnya saya berjaya.

“Selepas ini, insya-Allah saya sasarkan untuk Tahap Emas pula meskipun komponennya lebih mencabar namun saya akan cuba,” katanya yang bercita-cita menjadi seorang doktor.

Sementara itu, seorang lagi penerima Tahap Perak Muhammad Raif Kamarul Anwar, 15, dari Sekolah Menengah Kebangsaan Agama (SMKA) Sultan Muhammad pula berkata, meskipun pada awalnya penglibatanya dalam ARP atas cadangan ibunya, ternyata selepas dua kali mengikutinya ia membawa banyak perubahan dalam dirinya.

“Program ini sebenarnya memberi impak yang sangat positif antaranya kami dilatih untuk berdepan dengan masyarakat, mencari bakat sendiri dengan memasak dan melukis termasuk dalam bidang sukan. Ini sekali gus menjana generasi muda yang sangat baik.

“Penyertaan dalam ARP ini tidak membebankan kerana peserta mempunyai tempoh masa yang panjang untuk melengkapkan komponen, jadi kita boleh uruskan sebaiknya dengan bantuan guru yang terlibat,” katanya yang turut menyimpan impian untuk ditauliahkan Tahap Emas.


Polis tahan lelaki disyaki papar ketidakpuasan hati terhadap Agong

SHAH ALAM, 23 Nov – Polis Selangor menahan seorang lelaki tempatan semalam dipercayai memuat naik rakaman video di akaun Instagramnya yang memaparkan ketidakpuasan hati terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkaitan proses pemilihan Perdana Menteri ke-10.

Ketua Polis Selangor Datuk Arjunaidi Mohamed berkata suspek ditahan, selepas pihaknya bertindak atas satu laporan polis dibuat seorang individu warga tempatan di Ibu Pejabat Polis Daerah Ampang Jaya pada 10.52 malam Isnin lepas berkaitan rakaman video berdurasi 15 saat, yang dipercayai dimuat naik oleh suspek.

“Video itu turut melabelkan salah satu kaum di negara ini sebagai korupsi serta menghasut orang ramai untuk membuat demonstrasi bagi membantah kuasa Yang di-Pertuan Agong dalam pemilihan calon Perdana Menteri,” katanya menerusi kenyataan hari ini.

Arjunaidi berkata berdasarkan hasil risikan dan maklumat yang diterima, sepasukan polis daripada Jabatan Siasatan Jenayah Ibu Pejabat Polis Kontinjen Selangor telah menyerbu sebuah rumah di sekitar Kajang pada 10.30 malam, semalam.

“Menerusi serbuan tersebut, pihak polis telah berjaya menahan seorang lelaki tempatan berusia 35 tahun yang dipercayai merupakan pemilik akaun Instagram dan kita telah mendapat perintah tahanan reman selama tiga hari mulai hari ini hingga 25 Nov terhadap suspek daripada Mahkamah Majistret Kuala Lumpur.

Arjunaidi turut menasihatkan orang ramai agar sentiasa mematuhi undang-undang dan menghayati serta menghormati prinsip yang terkandung dalam Rukun Negara demi mengekalkan keharmonian dan perpaduan masyarakat berbilang kaum dan agama di negara ini.

“Kita turut menegaskan bahawa tidak akan berkompromi dengan mana-mana pihak yang didapati cuba mengganggu gugat ketenteraman dan keselamatan negara. Mereka yang didapati berbuat demikian akan diambil tindakan tegas mengikut peruntukan undang-undang yang telah ditetapkan,” katanya.


Peniaga kena jaga emosi, perasaan pelanggan – KM

PEKANBARU 10 Jun – Ketua Menteri Datuk Seri Utama Sulaiman Md Ali meminta peniaga-peniaga di negeri ini khususnya di kawasan pelancongan agar menjaga budi bahasa dan adab ketika menerima kehadiran pelanggan.

Beliau berkata demikian apabila diminta mengulas mengenai isu tular seorang peniaga restoran yang didakwa mengherdik dan mengeluarkan kata-kata kesat kepada pelanggan di Banda Hilir, baru-baru ini.

“Mungkin ada orang Melaka ini bahasanya ‘kasau’ (kasar) sedikit, tetapi bukan semua begitu. Kita sepatutnya alu-alukan pelancong datang ke negeri ini kerana mereka datang bawa rezeki.

“Saya tidak tahu apa sebenarnya yang berlaku tetapi difahamkan sudah banyak kali dilaporkan isu sama terjadi pada kedai yang dimaksudkan. Jadi saya harap jagalah budi bahasa kita.

“Peniaga kena jaga perasaan dan emosi walaupun dalam keadaan penat, kita kena jaga mereka yang datang kerana orang berniaga sentiasa akan mengharapkan pelancong datang ke kawasan kita,” katanya.

Beliau berkata demikian kepada Melaka Hari Ini selepas menghadiri mesyuarat bersama Pelabuhan Indonesia (PELINDO) di Hotel Pangeran, di sini, hari ini.

Mengulas lanjut, Sulaiman berkata, sebagai negeri pelancongan, beliau tidak mahu perkara sama berulang lagi yang mana ia dikhuatiri akan memberi kesan kepada negeri ini secara keseluruhan.

Semalam, hangat diperkatakan di media sosial mengenai keluhan seorang pengunjung yang berdepan sikap biadap seorang peniaga restoran terkenal di Banda Hilir.


COVID-19: Labuan catat kadar kebolehjangkitan tertinggi

KUALA LUMPUR 24 Mac. – Kadar kebolehjangkitan (Rt) COVID-19 mengikut kes harian untuk seluruh negara setakat semalam kekal 0.98 dengan Labuan mencatat Rt tertinggi pada 1.82.

Ketua Pengarah Kesihatan Tan Sri Dr Noor Hisham Abdullah menerusi infografik yang dikongsikan di akaun Twitter, berkata Pahang merekodkan nilai Rt kedua tertinggi iaitu 1.31, diikuti Melaka (1.24), Kedah (1.16), Kelantan (1.11) dan Pulau Pinang (1.03).

Negeri-negeri yang mencatat bacaan bawah 1.0 ialah Sarawak (0.98), Kuala Lumpur (0.94), Terengganu dan Selangor masing-masing 0.91, Sabah (0.87), Johor (0.85), Perak (0.78) dan Negeri Sembilan (0.67).

“Pelbagai garis panduan kesihatan awam serta prosedur operasi standard (SOP) dikeluarkan. Namun, paling penting ialah mematuhi semua langkah dan SOP tersebut,” katanya.


SOP di sekolah baik dengan tahap pematuhan yang tinggi- Radzi

PUTRAJAYA 1 Mac. – Hari pertama pembukaan sesi persekolahan secara bersemuka bagi murid prasekolah, Tahun Satu dan Dua di seluruh negara hari ini menyaksikan tahap pematuhan prosedur operasi standard (SOP) yang tinggi dalam kalangan warga sekolah termasuk murid-murid.

Menteri Kanan Pendidikan Datuk Dr Radzi Jidin berkata, pembukaan didahulukan bagi kumpulan murid itu untuk membiasakan mereka dengan keadaan di sekolah memandangkan mereka pertama kali masuk ke sekolah dengan pelaksanaan SOP.

“Jika kita lihat, Alhamdulillah pematuhan kepada SOP di sekolah adalah baik. Kadang-kadang kita rasa anak-anak ini tidak patuh, tapi kalau kita pergi tengok sendiri dan saya biasa melawat sekolah tanpa memaklumkan kehadiran saya, kita lihat anak-anak ini memang mematuhi SOP khususnya di dalam kelas.

“Sebab itu di sekolah kita meminimumkan pergerakan mereka, kita telah berbincang dengan Kementerian Kesihatan (KKM) dan Majlis Keselamatan Negara (MKN) apakah pendekatan supaya pergerakan diminimumkan.

“Sebab susah hendak kawal bila banyak sangat pergerakan, tetapi dalam sekolah ini pergerakan agak terhad,” katanya pada sidang media selepas Majlis Amanat Perdana Setahun Malaysia Prihatin di sini hari ini.

Selain itu, Radzi berkata beliau sempat melawat dua sekolah hari ini dan mendapati ibu bapa juga mematuhi garis panduan yang ditetapkan dengan hanya menghantar anak-anak hingga ke pagar sekolah sebelum mereka dibawa masuk ke kelas oleh guru masing-masing.

Radzi berkata Kementerian Pendidikan telah memaklumkan kepada pihak sekolah mengenai pelbagai model yang boleh digunakan semasa tempoh penyuraian yang boleh diadakan secara berperingkat untuk memastikan tidak ramai murid bersurai pada satu-satu masa.

“Sebab itu bagi kemasukan minggu ini, kita bagi kelonggaran untuk mereka melakukan secara berperingkat tetapi ia bergantung kepada kapasiti sekolah, sebab minggu pertama ramai ibu bapa yang tidak biasa menghantar anak,” katanya.

Beliau berkata untuk menjayakan perkara itu, kerjasama ibu bapa diperlukan untuk memastikan kesesakan dikurangkan di hadapan sekolah supaya semua mematuhi SOP yang telah ditetapkan.


Dua bilik wad Hospital Pantai terbakar, tiada kecederaan dilaporkan

SHAH ALAM 11 Okt. – Dua bilik wad di Hospital Pantai, Persiaran Raja Muda Musa, Pelabuhan Klang, dekat sini mengalami kebakaran malam tadi.

Pengarah Jabatan Bomba dan Penyelamat (JBPM) Selangor Norazam Khamis berkata, pasukan bomba dari Balai Bomba dan Penyelamat Pelabuhan Klang menerima laporan pada jam 11.38 malam dan tiba di lokasi empat minit kemudian.

“Jumlah mangsa yang dipindahkan seramai 30 orang melibatkan 12 orang perempuan, 16 lelaki, dua perempuan iaitu penjaga pesakit kanak-kanak serta 20 kakitangan hospital yang terlibat namun tidak ada mangsa yang tercedera.

“Proses pemadaman api di dua wad tersebut menjadi mudah kerana wad kosong jadi kami hanya mengambil masa selama 30 minit untuk memadam api di wad berkenaan,” katanya ketika di hubungi Bernama.


‘Jangan tangkap ikan Nemo’

KUALA TERENGGANU 16 Sept. – Para pengunjung di pulau-pulau di negeri ini diingatkan  untuk tidak menyentuh, mengganggu, menangkap atau melakukan apa sahaja aktiviti, yang boleh mengancam spesis ikan badut atau ikan Nemo.

Pensyarah Institut Akuakultur Tropika dan Perikanan Universiti Malaysia Terengganu (UMT) Dr Liew Hon Jung berkata, perbuatan tersebut dikhuatiri mengancam nyawa spesis tersebut dan boleh menjadi faktor kekurangan ikan Nemo, di perairan semula jadi.

“Di lautan semula jadi, ikan Nemo hidup secara simbiosis yang saling memberi manfaat bersama perumahnya iaitu ‘sea anemone’, yang mana ia mempunyai sel ‘nematocysts’ yang berupaya menyengat dan melumpuhkan pemangsa ikan Nemo. Ini memberi perlindungan kepada ikan Nemo secara langsung dan dijamin ia tidak akan diserang oleh pemangsa.

“Ikan Nemo yang terdapat di perairan Terengganu juga hanya menjalankan aktiviti hariannya seperti mencari makan atau mengawan di sekitar ‘sea anemone’ sahaja dan tidak berenang jauh daripada perumahnya itu.

“Sekiranya ia diganggu atau dipindahkan ke tempat lain, ini akan menyebabkan ikan tersebut kehilangan arah untuk berpatah balik ke perumah asalnya. Jadi ikan Nemo terpaksa mencari tempat perlindungan baharu di kawasan terumbu karang terbuka dan berisiko tinggi untuk diserang pemangsa,” katanya dalam kenyataan hari ini.

Tambahnya meskipun sekiranya ikan tersebut berjaya mendapatkan ‘sea anemone’ yang baharu, namun ia berisiko untuk dihalau atau akan mati memandangkan ‘sea anemone’ tersebut telah didiami oleh keluarga ikan Nemo yang lain.

Beliau berkata demikian sebagai mengulas sebuah gambar yang menunjukkan beberapa ekor ikan Nemo yang ditangkap dan diletakkan di dalam sebuah botol yang tular di media sosial dan aplikasi WhatsApp baru-baru ini yang dipercayai berlaku di Pulau Redang.


Tuah ‘Sambal Lado Minang’ PKP

AYER KEROH, 12 Sept – Keinginan menebal menambah sumber pendapatan, telah menjadi pendorong kepada anak muda, Wan Ahmad Afiq Noordin, 29, terlibat dalam perniagaan Sambal Lado Minang.

Memulakan perniagaan dalam suasana Perintah Kawalan Pergerakan (PKP), ternyata bukan satu cabaran yang mudah buat Wan Ahmad Afiq, ditambah pula jumlah harian kes positif COVID-19 yang serba tidak menentu.

Berdaftar di bawah perniagaan Epic Store, Wan Ahmad Afiq berkata idea itu lahir apabila melihat pendapatan yang semakin mencabar dalam waktu pandemik ini.

Nekad memulakan perniagaan sambal itu pada Jun 2020, katanya ia adalah sebagai langkah insiatif untuk menambah pendapatan dan membantu ahli keluarga yang lain.

“Kakak ipar saya memang berasal dari Indonesia dan ini adalah resepi dia, pada awalnya dia yang masak tetapi kerana halangan rentas negeri, maka penjualan sambal ini terhenti seketika.

“Kemudian saya buat keputusan untuk masak sendiri dan mula jual semula pada Mac 2021 sehingga sekarang. Kedai pertama yang ambil produk saya adalah Elzan Retails di Masjid Tanah pada Mei 2021, tapi jodoh tak berpanjangan sebab pemilik kedai itu meninggal dunia.

“Terbaru yang ambil produk saya adalah Hasani Mart di Sungai Petani Kedah dan selepas ini adalah Pasar Mini Esah Haniff yang punyai sembilan cawangan di Melaka,” katanya kepada MHI.

“Impian saya nak jadi seperti Itthipat Peeradechapan, seorang usahawan Keropok Rumpai Laut ‘Tao Kae Noi’ yang mana dia juga bermula dengan hanya memasak produknya di belakang rumah sama seperti saya.

“Saya sasar jual 500 botol seminggu, harga sebotol sambal lado dari RM15.90 dan ada dua jenis sambal iaitu sambal lado minang cili merah (lebih pedas) dan sambal lado minang cili hijau.

“Untuk 60 botol sambal ambil masa lima jam untuk masak dengan api yang kecil dan perlu dikacau sepanjang masa bagi memastikan cili betul-betul masak dan tidak hangit,” katanya.

“Sekarang saya sedang tunggu mesin pengacau sambal automatik dan mesin pengisar tahan lasak yang telah ditempah bagi memudahkan lagi kerja-kerja memasak sambal,” kata bapa kepada dua anak itu.


Laporkan pendapatan tahun taksiran 2021 sebelum 15 Mei, elak penalti – LHDN

KUALA LUMPUR, 11 Mei – Pembayar cukai yang tidak menjalankan perniagaan diingatkan supaya segera melaporkan pendapatan mereka yang layak dikenakan cukai bagi Tahun Taksiran 2021 selewat-lewatnya pada 15 Mei ini melalui e-Filing.

Lembaga Hasil Dalam Negeri (LHDN) melalui kenyataan hari ini memaklumkan ia bagi mengelakkan sebarang penalti lewat kemuka Borang Nyata Cukai dikenakan.

LHDN memberitahu tarikh akhir mengemukakan Borang Nyata Cukai Tahun Taksiran 2021 (TT 2021) bagi kategori pembayaran cukai individu pemastautin (Borang BE), individu pemastautin berkepakaran (BT), individu bukan pemastautin (M), individu bukan pemastautin berkepakaran (MT), pertubuhan (TF), harta pusaka (TP) dan keluarga sekutu Hindu (TJ) adalah pada 15 Mei.

“Pembayar cukai boleh merujuk kepada Program Memfail Borang Nyata bagi 2022 yang boleh diakses dan dimuat turun menerusi pautan https://phl.hasil.gov.my/pdf/pdfam/ProgramMemfailBN_2022_1.pdf bagi bahasa Melayu dan https://phl.hasil.gov.my/pdf/pdfam/ProgramMemfailBN_2022_2.pdf untuk bahasa Inggeris,” menurut LHDN.

Sebarang pertanyaan dan maklum balas berkaitan perkara itu boleh dikemukakan melalui Care Line di talian 03-89111000 atau 603-89111100 bagi luar negara, Live Chat dan Borang Maklum Balas menerusi portal rasmi LHDNM.

Kenyataan itu juga memaklumkan lebih 2.58 juta Borang Nyata Cukai Tahun Taksiran 2021 telah diterima daripada kategori pembayar cukai yang tidak menjalankan perniagaan melibatkan sebanyak 96 peratus atau sekitar 2.48 juta borang yang diterima adalah melalui kaedah e-Filing.


PM harap semua sokong Belanjawan 2021

PUTRAJAYA 4 Nov. – Tan Sri Muhyiddin Yassin berharap semua Ahli Parlimen termasuk daripada blok pembangkang akan menyokong Belanjawan 2021 yang akan dibentangkan pada Jumaat ini demi kepentingan rakyat dan kebaikan negara.

“Melihat kepada kepentingan Belanjawan 2021 dalam meneruskan usaha menangani wabak COVID-19, melindungi kelangsungan hidup golongan mudah terjejas dan memacu ekonomi, saya berharap semua Ahli Parlimen daripada semua latar belakang politik akan menyokong Belanjawan 2021,” katanya.

Muhyiddin berkata semua pihak perlu menumpukan usaha bagi membantu rakyat yang terkesan teruk susulan COVID-19 ketika negara berhadapan dengan situasi sukar dan menyulitkan.

“Jemaah menteri boleh laksanakan dan pegawai kerajaan yang diamanahkan pun boleh melaksanakannya, namun kalau pihak lain dapat membantu lagi dalam apa jua sekalipun, ia merupakan satu pengorbanan yang amat kita hargai,” katanya.

Perdana menteri berkata belanjawan tersebut merupakan belanjawan yang inklusif kerana pandangan pelbagai pihak termasuk parti pembangkang, pertubuhan bukan kerajaan, ahli perniagaan dan rakyat.


Banjir: Paras air di Taman Sri Muda semakin surut – NADMA

SHAH ALAM, 22 Dis – Proses mengepam air keluar dari kawasan banjir di Taman Sri Muda, Seksyen 25 di sini, berjalan lancar walaupun hujan lebat melanda sekitar Shah Alam awal pagi tadi.

“Pagi tadi dah surut juga walaupun hujan pukul 4 pagi,” kata Ketua Pengarah Agensi Pengurusan Bencana Negara (NADMA) Datuk Dr Aminuddin Hassim secara ringkas ketika dihubungi Bernama hari ini.

Semalam, Menteri di Jabatan Perdana Menteri (Tugas-Tugas Khas) Datuk Dr Abdul Latif Ahmad memaklumkan lebih 80 peratus air banjir di Taman Sri Muda, Shah Alam telah disedut keluar dan dilepaskan ke Sungai Klang.

“Jika 80 peratus boleh selesai dalam 17 jam dan baki 20 peratus lagi ikut logik esok pagi boleh diselesaikan jika tidak hujan,” katanya.- BERNAMA


KKM kesan tiga produk kosmetik beracun

Ketua Pengarah Kesihatan Tan Sri Dr Noor Hisham Abdullah berkata tiga produk berkenaan adalah NP Beauty FM Cream, NP Beauty FB Cream 7g dan AS’S Beauty Night Cream.

Beliau berkata notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia.

“Merkuri dilarang di dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang dan sistem saraf.

“Ia juga boleh mengganggu perkembangan otak kanak-kanak yang masih kecil atau yang belum dilahirkan selain boleh menyebabkan ruam, iritasi dan perubahan lain pada kulit,” katanya dalam kenyataan di sini hari ini.

Dr Noor Hisham berkata penjual dan pengedar produk-produk kosmetik berkenaan perlu menghentikan penjualan dan pengedaran dengan serta-merta kerana ia melanggar Peraturan-Peraturan Kawalan Dadah dan Kosmetik 1984.

Beliau berkata individu yang melakukan kesalahan di bawah Peraturan-Peraturan itu boleh dikenakan hukuman denda tidak melebihi RM25,000 atau penjara maksimum tiga tahun atau kedua-duanya untuk kesalahan pertama dan denda sehingga RM50,000 atau penjara tidak melebihi lima tahun atau kedua-duanya untuk kesalahan berikutnya.

Menurutnya orang awam yang sedang menggunakan produk berkenaan dinasihatkan agar segera berhenti serta mendapatkan nasihat daripada ahli profesional kesihatan jika mengalami sebarang ketidakselesaan atau kesan yang memudaratkan.

Orang awam juga digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store. – BERNAMA


KPDNHEP laksana Op Had 2J, pantau keberadaan pelanggan dalam premis perniagaan

PUTRAJAYA 26 Mei – Kementerian Perdagangan Dalam Negeri dan Hal Ehwal Pengguna (KPDNHEP) hari ini menggerakkan operasi had maksimum dua jam (Op Had 2J), bagi memantau pematuhan prosedur operasi standard (SOP) berkaitan had masa maksimum keberadaan pelanggan di premis perniagaan.

Menurut kenyataan KPDNHEP hari ini, Op Had 2J akan menumpukan pada pasar raya, kompleks beli-belah, pasar tani, pasar malam dan lain-lain premis yang menjadi tumpuan orang ramai dan juga ‘hot spot’ pelanggan.

“Untuk memastikan keberkesanan had masa maksimum ini, orang ramai digalakkan merancang perjalanan dan menyenaraikan barangan yang ingin dibeli terlebih dahulu. Mereka juga digalakkan untuk segera beredar dari premis sekiranya telah menyelesaikan segala urusan yang berkaitan.

“Tujuan Op Had 2J ini diadakan termasuk untuk mengelakkan kehadiran terlalu ramai pelanggan yang akan menyebabkan berlakunya kesesakan dan pelanggan lain terpaksa menunggu masa yang lebih lama,” demikian menurut kenyataan itu.

Seramai 2,262 pegawai penguat kuasa di seluruh negara akan terbabit dalam operasi yang turut melibatkan Kementerian Kesihatan, Polis Diraja Malaysia dan pihak berkuasa tempatan.

Menurut KPDNHEP, pelanggan yang didapati melanggar had masa maksimum akan dikenakan kompaun berdasarkan kuasa kompaun yang telah diberikan kepada kementerian itu.

“Selain daripada pematuhan had masa maksimum dua jam, semua pihak, sama ada pengguna dan peniaga, perlu mematuhi SOP-SOP lain yang sedia ada.

“KPDNHEP juga memohon kerjasama pihak pengurusan kompleks, pasar raya, agensi dan sebagainya supaya memainkan peranan masing-masing bagi memastikan pematuhan sepenuhnya terhadap perkara ini,” katanya.

Pada 10 Mei lalu, Perdana Menteri Tan Sri Muhyiddin Yassin mengumumkan pelaksanaan Perintah Kawalan Pergerakan (PKP) 3.0 di seluruh negara bermula 12 Mei sehingga 7 Jun.


PM Seru semua pihak budayakan amalan kelestarian

KUALA LUMPUR, 22 April – Perdana Menteri Datuk Seri Ismail Sabri Yaakob menyeru semua pihak bersama-sama menggembleng tenaga dan menyumbang masa membudayakan amalan kelestarian demi kelangsungan generasi akan datang.

“Saya mendoakan agar seluruh Keluarga Malaysia terus bersemangat memainkan peranan dan memikul tanggungjawab bagi mewariskan Malaysia yang lestari kepada generasi akan datang,” katanya  dalam catatan di Facebooknya sempena sambutan Hari Bumi sedunia bertemakan “Invest In Our Planet” yang disambut hari ini.

Beliau berkata sejajar dengan Fokus Kelapan dalam Rancangan Malaysia Ke-12 (RMK12) iaitu Mempercepatkan Pertumbuhan Hijau, pembangunan ekonomi tidak harus menjejaskan alam sekitar, manakala liputan kawasan hijau perlu dipertahankan.

Ismail Sabri berkata usaha untuk mempercepatkan pertumbuhan hijau, mempertingkatkan kemampanan tenaga dan mentransformasikan sektor air, harus kekal menjadi teras pembangunan sosioekonomi negara.

Justeru, beliau berkata kerajaan akan terus memenuhi komitmen mengurangkan intensiti pelepasan gas rumah hijau (GHG) sehingga 45 peratus kepada Keluaran Dalam Negara Kasar (KDNK) pada 2030, berdasarkan intensiti pelepasan 2005, selari dengan aspirasi menjadikan Malaysia sebagai negara rendah karbon.

“Namun, saya yakin dengan penglibatan Keluarga Malaysia, komitmen ini akan memastikan Malaysia seiring dengan usaha negara lain untuk mencapai matlamat global dalam menangani perubahan iklim dan meningkatkan daya saing negara,” katanya.


Klinik tenis percuma bermula November

BUKIT KATIL 11 September – Persatuan Tenis Melaka berhasrat untuk membuka klinik tenis secara percuma bagi semua golongan usia bermula November depan.

Presidennya, Muhammad Shahrul Hafidz Ab Rahim berkata klinik tenis tersebut akan diadakan di Kompleks Tenis di Pusat Dagangan Antarabangsa Melaka (MITC).

“Sekarang kami mahu mengajak lebih ramai aktif dalam tenis yang dianggap antara sukan tertua dunia dengan menganjurkan pelbagai program dan November ini klinik pula akan diadakan.

“Objektif klinik tenis ini adalah untuk mencapai misi ‘Tennis For All’ atau tenis untuk semua, sekali gus mengangkatnya sebagai  sukan utama dalam kalangan penduduk negeri Melaka,” katanya.

Beliau berkata, demikian ketika ditemui media selepas Majlis Penyampaian Insentif Atlet Sukma dan Pembangunan Tenis Negeri Melaka di sebuah restoran di sini, hari ini.

“Jika ada sekolah yang berminat boleh hubungi kami, murid, pelajar serta guru akan diberikan tunjuk ajar, semuanya percuma kerana hasrat kami adalah melahirkan generasi pelapis sukan tenis,” katanya.


Ismail Sabri pikat hati pemimpin, perwakilan UMNO

KUALA LUMPUR, 20 Mac – Selepas empat hari bersidang, Perhimpunan Agung UMNO 2021 yang berakhir semalam menyaksikan Datuk Seri Ismail Sabri ‘mencuri’ tumpuan dengan pengumuman beberapa berita gembira yang disambut baik oleh perwakilan dan ahli parti serta rakyat.

Berucap ketika penggulungan atas kapasiti Naib Presiden UMNO, setiap pengumuman Perdana Menteri mendapat tepukan gemuruh perwakilan yang bangun sebagai tanda sokongan semasa Ismail Sabri mengumumkan perkara termasuk isu berkaitan Pilihan Raya Umum ke-15 (PRU15).

Reaksi spontan perwakilan yang jelas menunjukkan sokongan kepada Perdana Menteri sekali gus menolak pelbagai andaian ‘nakal’ mengenai hubungan beliau dengan beberapa pemimpin utama parti digelar ‘Top Five.’

Ibarat biduk lalu kiambang bertaut, kesepakatan antara pemimpin UMNO itu terserlah apabila saling ‘melagakan tangan’ selepas Ismail Sabri selesai berucap, yang memperlihat keserasian antara mereka dan mematikan dakwaan terdapat ketidaksepakatan dalam kepimpinan UMNO.

Segala isu yang dibangkitkan perwakilan antaranya mengadakan pemilihan parti selepas PRU15, kos sara hidup, pendidikan, Bahasa Melayu dan pandemik COVID-19 serta tuntutan di luar persidangan sebelum ini seperti gaji minimum, kes kematian anggota bomba Muhammad Adib Mohd Kassim, tuntutan Sultan Sulu dan siasatan berhubung bekas Peguam Negara Tan Sri Tommy Thomas – semuanya dijawab oleh Perdana Menteri.

Ismail Sabri, yang julung kali berucap di pentas perhimpunan itu sebagai Naib Presiden dan Perdana Menteri, memberi jaminan isu pembubaran Parlimen bagi memberi laluan kepada PRU15 akan dibincang dalam kalangan “Top Five” dan jika UMNO yakin mampu menang, sudah pasti langkah itu tidak akan dilengahkan walaupun sesaat.

Perkara itu disambut baik Presiden UMNO Datuk Seri Dr Ahmad Zahid Hamidi dan Timbalan Presiden Datuk Seri Mohamad Hasan yang mengakui lima pimpinan tertinggi parti sentiasa bertemu untuk berbincang mengenai kepentingan parti serta rakyat.

Kebimbangan berlaku perpecahan jika pemilihan parti diadakan sebelum PRU15 juga berakhir apabila Perhimpunan Agung UMNO hari ini meluluskan usul menangguhkannya sehingga selepas enam bulan pilihan raya umum diadakan.

Berita baik lain yang diumum Ismail Sabri ialah perkara berkaitan kepentingan golongan wanita iaitu isteri yang kematian suami dibenar bekerja dari rumah sewaktu tempoh idah (empat bulan 10 hari) dan akaun bekas suami akan dibeku jika tidak memberi nafkah kepada anak selepas perceraian.

Sentiasa memahami denyut nadi dan kesusahan rakyat, pengumuman kelulusan kerajaan untuk pelaksanaan kadar gaji minimum RM1,500 sebulan di seluruh negara mulai 1 Mei ini pastinya tidak hanya menambat hati perwakilan malah semua pekerja di seluruh negara.

Naib Presiden UMNO itu turut menyentuh mengenai ekonomi apabila mengumumkan pelaburan baharu berjumlah RM32 bilion oleh DRB-HICOM bagi membangunkan Automotive High-Technology Valley di Proton City, Tanjung Malim, Perak yang bakal mewujudkan 370,000 peluang pekerjaan sepanjang fasa pembangunan dan 161,000 pekerjaan sepanjang fasa ia operasi.

Usaha memartabatkan Bahasa Melayu juga disentuh dan untuk itu, Perdana Menteri mahu Akta Dewan Bahasa dan Pustaka 1959 dipinda bagi membolehkan tindakan diambil terhadap penyalahgunaan bahasa termasuk oleh pihak berkuasa tempatan.

Perhimpunan kali ini disertai 5,571 perwakilan secara bersemuka sepenuhnya selepas menggunakan kaedah hidrid tahun lepas manakala pada tahun sebelumnya tidak diadakan berikutan pandemik COVID-19. – BERNAMA


Tempahan Perodua D55L dibuka, harga bermula RM62,500

KUALA LUMPUR 20 Feb. – Model baharu Perodua D55L dibuka untuk tempahan dengan harga bermula dari RM62,500, menurut sumber portal Hmetro, semalam.

Ia ditawarkan dalam varian X, H dan AV dengan harga tentatif atas jalan sebelum insurans antara RM62,500 dan RM73,400 di Semenanjung Malaysia.

Presiden dan Ketua Pegawai Eksekutif Perusahaan Otomobil Kedua Sdn Bhd (Perodua), Datuk Zainal Abidin Ahmad berkata, model baharu tersebut merupakan yang pertama di bawah rangka tindakan Perodua Smart Build yang menerajui gaya, keselamatan, teknologi, tahap kelengkapan dan juga nilai bagi Perodua.

Turut terdapat pada semua varian adalah “Lane Departure Warning and Prevention”, manakala varian AV didatangkan dengan “Lane Keep Control”, “Blind Spot Monitor”, “Rear Cross Traffic Alert” dan “Adaptive Cruise Control”.

“Selari dengan matlamat kami untuk terus membawa lebih banyak teknologi canggih kepada orang ramai, Perodua D55L AV adalah kenderaan Autonomi Tahap 2 yang paling mampu milik di Malaysia, menawarkan ciri keselamatan dan kemudahan canggih kepada semua.

“Perodua D55L memenuhi trend SUV dengan saiz kompak, gaya kontemporari dan ciri-ciri moden, menjadikannya paling sesuai untuk gaya hidup aktif seharian,” katanya.

Katanya, tambah menarik lagi, Perodua D55L juga adalah kenderaan turbo pertama Perodua, selari dengan trend “downsizing” global, dan model Perodua pertama yang menggunakan transmisi boleh laras berterusan (CVT), menyumbang kepada kecekapan bahan api 18.9 km/liter – terbaik dalam kelasnya.

“Sementara itu, memandangkan pengecualian cukai jualan yang diperkenalkan oleh kerajaan dijangka berakhir pada hujung Jun, sekarang adalah masa terbaik untuk membuat tempahan,” katanya.


Langkah-langkah pemulihan FELDA dijangka bawa hasil positif pada 2023 – Mustapa

KUALA LUMPUR, 14 Dis – Langkah-langkah pemulihan Lembaga Kemajuan Tanah Persekutuan (FELDA) dijangka membawa hasil positif pada 2023, kata Menteri di Jabatan Perdana Menteri (Ekonomi) Datuk Seri Mustapa Mohamed.

Katanya, langkah berkenaan tersebut termasuk penubuhan Jawatankuasa Pemantauan Pelaksanaan dan Keberkesanan Pelan Pemulihan FELDA bagi memastikan petunjuk prestasi utama FELDA yang ditetapkan dapat dicapai.

Beliau berkata jawatankuasa ini dipengerusikan oleh Tan Sri Abdul Wahid Omar yang akan memantau pelaksanaan langkah-langkah ini dengan rapi agar ia dilaksanakan dengan lebih berkesan dan lancar.

“Ini akan dapat memastikan FELDA mencapai kejayaan seperti syarikat-syarikat perladangan utama yang lain dan berada di landasan yang lebih teguh bagi melunaskan tanggungjawabnya sebagai agensi yang membela nasib lebih 100,000 keluarga peneroka tanpa kebergantungan kepada kerajaan,” katanya di Dewan Rakyat hari ini.

Beliau menjawab soalan Datuk Ahmad Nazlan Idris (BN-Jerantut) yang ingin tahu mengenai pelan perancangan kerajaan bagi memulihkan kembali aliran tunai dan juga hutang korporat FELDA.

Beliau berkata pemulihan FELDA tidak lengkap dengan tindakan kerajaan semata-mata. Oleh itu, Mustapa berkata pihak pengurusan FELDA telah diarahkan untuk memantapkan lagi pengurusannya.

“Sehubungan itu, pihak pengurusan FELDA telah merangka Model Baharu FELDA yang berteraskan kepada penambahbaikan tadbir urus, operasi ladang yang lebih cekap, warga peneroka, pendidikan, penyelidikan dan pembangunan dan penggunaan teknologi serta keberkatan bagi memastikan FELDA berada di tahap yang lebih mandiri dan lestari,” katanya.

Ini antaranya disebabkan penyenaraian FGV di Bursa Malaysia pada 2012 apabila ia kehilangan sumber pendapatan yang penting serta harga kelapa sawit yang kurang memberangsangkan.

Bagi memastikan operasi harian dan komitmen perkhidmatan kepada warga peneroka berjalan dengan lancar, FELDA terpaksa membuat pinjaman dan kini menanggung jumlah hutang yang tinggi mencecah RM10.7 bilion.

Mustapa berkata, pada September tahun ini, FELDA telah memaklumkan kepada kerajaan bahawa ia tidak mampu membayar balik beberapa hutangnya dan mempunyai masalah kecairan sebanyak RM1.3 bilion.

“Sehubungan ini, kerajaan telah bersetuju untuk memberikan moratorium selama dua tahun kepada FELDA untuk salah satu daripada hutangnya dan sebuah institusi yang lain memberi FELDA moratorium selama enam bulan,” katanya.

Di samping itu, Mustapa berkata hutang peneroka yang tinggi serta kadar kutipan hutang yang tidak memberangsangkan turut memburukkan lagi keadaan dan menjejaskan kedudukan kewangan FELDA.

Antara syor yang diluluskan adalah penerbitan sukuk yang dijamin oleh kerajaan berjumlah RM9.9 bilion yang mana RM6.0 bilion akan digunakan bagi mengurangkan beban hutang FELDA dan bakinya akan digunakan untuk meningkatkan pendapatan teras iaitu melalui pengambilalihan pegangan saham FGV serta melaksanakan penamatan Perjanjian Pajakan Tanah.-BERNAMA


Peniaga wanita rugi lebih RM500,000 diperdaya pelaburan menerusi WhatsApp

Ketua Jabatan Siasatan Jenayah Komersial Negeri Sembilan, Supt Aibee Ab Ghani, berkata mangsa berusia 35 tahun itu  telah menerima pesanan menerusi WhatsApp daripada seorang lelaki tidak dikenali yang menawarkan skim pelaburan melalui aplikasi ‘RRR68.club’.

“Tertarik dengan tawaran tersebut, wanita berkenaan melakukan pembayaran sebanyak 52 transaksi berjumlah RM583,555 ke dalam 13 akaun bank bermula 15 Feb sehingga 23 April lepas,” katanya dalam kenyataan di sini, hari ini.


Teladan Setia beli tanah bernilai RM117.89 juta di Melaka

KUALA LUMPUR 6 Sept – Anak syarikat milik penuh Teladan Setia Group Bhd (Teladan Setia), Riverwell Resources Sdn Bhd, akan membeli lima bidang tanah berukuran kira-kira 136.91 hektar di Jasin, Melaka, dengan harga RM117.89 juta daripada Muhibbah Sdn Bhd.

Syarikat pembangunan hartanah yang berpangkalan di Melaka itu dalam makluman kepada Bursa Malaysia hari ini berkata, cadangan pengambilalihan itu sejajar dengan strateginya menambah simpanan tanah di lokasi yang mempunyai potensi kukuh dan meningkatkan aktiviti pembangunan hartanahnya untuk menjana pendapatan mampan jangka panjang.

Kedekatan antara pembangunan sedia ada syarikat dan tanah-tanah tersebut akan membolehkan ia memanfaatkan penerimaan pembangunan sedia adanya serta ekonomi bidangan, kerana syarikat itu telah membuat pelaburan bagi jalan masuk dan infrastruktur pembangunan sedia adanya.

“Oleh itu, cadangan pengambilalihan itu memberikan prospek yang baik kepada syarikat kerana ia akan mengukuhkan pembangunan hartanahnya di Jasin,” kata Teladan Setia.

Teladan Setia berkata RM94.3 juta atau 80 peratus daripada bayaran pembelian dijangka dibiayai daripada pinjaman bank manakala baki lebihan RM23.6 juta atau 20 peratus akan dibiayai menerusi dana dalamam serta hasil daripada tawaran awam permulaan syarikat.


Kerangka dasar pentadbiran dikekal dan ditambah baik – Ab Rauf

SERI NEGERI 31 Mac – Ketua Menteri Melaka Ke-13, Datuk Seri Ab Rauf Yusoh akan mengekalkan dan menambah baik segala kerangka dasar serta peraturan sedia ada bagi kelancaran urus tadbir pentadbiran Kerajaan Negeri.

Ab Rauf turut meminta pembuat dasar terutama penjawat awam untuk bersamanya dalam memikirkan kerangka dasar baharu bagi memberikan impak berkesan, sekali gus memacu Melaka ke era lebih gemilang.

“Ingin saya tegaskan, bahawa apa juga yang telah dirancangkan (kerangka dasar) oleh pimpinan terdahulu, saya akan memikul tanggungjawab dan memberikan penambahbaikan kepada program atau projek yang diusahakan.

“Saya akan jadikan negeri ini ‘Business Friendly State’ dan ‘Investor Friendly’ bagi merancakkan lagi ekonomi Melaka. Ia berikutan banyak permintaan daripada pelabur luar, sama ada pelabur sederhana, besar atau berskala tinggi.

“Sebelum ini saya telah mengambil langkah awal ketika menjadi Exco Pelaburan dengan merangka 5,000 ekar tanah di utara Melaka dalam Daerah Alor Gajah dan Masjid Tanah untuk dijadikan kawasan perindustrian bersepadu.

“Selain itu saya juga ingin melihat penambahbaikan kemudahan hospital di negeri ini dengan pembinaan Hospital Wanita dan Kanak-kanak pertama di Melaka. Turut menjadi keutamaan saya adalah mengenai infrastruktur jalan raya di negeri ini,” katanya.

Beliau berkata demikian pada sidang media selepas Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia berlangsung di hadapan Yang di-Pertua Negeri Melaka, Tun Seri Setia Mohd Ali Mohd Rustam di Pejabat Yang di-Pertua Negeri Melaka di Dewan Seri Utama, di sini, hari ini.

Mengulas lanjut, Ab Rauf berkata perkara lain akan diberikan fokus adalah jalan raya menghubungkan pusat bandar dan membuat pembaharuan mengenai ‘transit distribution’ di Bandar Melaka serta sekitarnya.

“Turut dikekalkan adalah moto dan slogan Kerajaan Negeri iaitu ‘Melakaku Maju Jaya, Rakyat Bahagia Menggamit Dunia’ dan tidak akan berubah,” katanya.


Undang-undang khusus tangani kes hina mahkamah sedang dikaji – Takiyuddin

KUALA LUMPUR, 4 Ogos – Kerajaan sedang mengkaji keperluan untuk menggubal undang-undang khusus bagi menangani kes-kes menghina mahkamah di negara ini, kata Menteri di Jabatan Perdana Menteri Datuk Takiyuddin Hassan.

Beliau berkata Jabatan Peguam Negara sedang menjalankan kajian dengan membuat perbandingan terhadap undang-undang di beberapa negara seperti di India, United Kingdom dan Singapura.

“Kerajaan juga akan mendapatkan input daripada semua pemegang taruh yang berkepentingan mengenai perkara ini,” katanya ketika sesi Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan Datuk Liew Vui Keong (Warisan-Batu Sapi) sama ada kerajaan bercadang memperkenalkan undang-undang khas bagi menangani kes menghina mahkamah yang kian meningkat terutama di media sosial.

Mengulas lanjut, Takiyuddin berkata Jabatan Peguam Negara telah mengkaji perkara itu sejak tahun 2010 dan draf telah disiapkan pada 2013 serta dirujuk kepada pihak mahkamah.

“Namun setahun sebelum itu …Kementerian Dalam Negeri telah membuat pindaan terhadap Akta Hasutan yang juga melibatkan perkara penghinaan mahkamah …oleh itu, perkara berkenaan telah dikaji semula oleh kerajaan untuk menyelaras dengan pindaan yang dibuat,” katanya.

Jelasnya, pada masa ini mahkamah menggunakan prinsip common law, Akta Undang-Undang Sivil 1956 di samping beberapa peruntukan lain seperti Perkara 126 Perlembagaan Persekutuan bagi menangani kes menghina mahkamah.

Dalam pada itu, menjawab soalan tambahan Liew berhubung kunjungannya serta beberapa lagi pemimpin menemui Datuk Seri Najib Tun Razak pada malam keputusan kes mahkamah Ahli Parlimen Pekan itu, Takiyuddin berkata ia bukan sesuatu yang luar biasa.

“Pada masa dahulu ketika (Ahli Parlimen) Port Dickson (Datuk Seri Anwar Ibrahim) dikenakan tindakan oleh parti dan mahkamah, presiden PAS pada masa itu telah berkunjung menziarahi (Anwar) ketika itu (Ahli Parlimen) Permatang Pauh. Jadi, itu amalan biasa,” katanya.- BERNAMA


Pantau tahap kesihatan selepas terima dos penggalak

KUALA LUMPUR 25 Feb – Penerima dos penggalak vaksin COVID-19 perlu peka dengan perubahan kesihatan diri dalam tempoh dua hingga tiga hari selepas vaksinasi dan sekiranya mengalami kesan sampingan berlanjutan melebihi tiga hari, disarankan berjumpa doktor dengan kadar segera.

Perunding Hematologi Hospital Ampang Dr Veena Selvaratnam berkata antara kesan sampingan yang perlu diberi perhatian sekiranya dialami lebih daripada tiga hari ialah demam, sakit kepala, sakit perut, loya, muntah dan ruam berbintik merah pada badan kerana ia mungkin merupakan simptom terjadinya Vaccine Induced Thrombotic Thrombocytopenia (VITT) iaitu darah beku dalam salur darah vena.

“Selain itu, sesak nafas dan bengkak kaki juga perlu diberikan perhatian sekiranya anda mengalaminya…ini adalah antara tanda awal pembentukan darah beku di mana-mana bahagian badan kita.

“Jika sesiapa alami kesan sampingan seperti sakit di tempat cucuk, biasanya ia akan hilang dalam tempoh 24 hingga 48 jam,” katanya ketika dihubungi Bernama di sini.

Dr Veena berkata mereka yang menerima dos penggalak juga perlu berehat dan minum air yang banyak serta jangan terlalu aktif kerana badan sedang membentuk imuniti.

Menurutnya, golongan yang berisiko mengalami VITT adalah mereka yang menerima vaksin jenis adenovirus terutama yang berusia 30 hingga 50 tahun serta mereka yang pernah mempunyai sejarah mengalami masalah pembekuan darah.

“Namun berdasarkan kajian, trend VITT di luar negara merekodkan sembilan hingga 10 kes bagi satu juta dos manakala di Malaysia, kurang daripada satu kes bagi satu juta dos,” katanya.

Beliau juga menggalakkan sesiapa yang mempunyai keraguan berkenaan vaksinasi boleh berbincang dengan doktor terlebih dahulu dan jangan mudah terpengaruh dengan mesej tular menerusi laman sosial.

Sementara itu, Pakar Perunding Kardiologi Hospital Canselor Tuanku Muhriz Universiti Kebangsaan Malaysia Dr Mohd Shawal Faizal Mohamad berkata sekiranya seseorang itu mengalami demam serta sengal badan dalam tempoh satu atau dua hari selepas vaksinasi diikuti degupan jantung laju, sesak nafas dan sakit dada selepas tiga hari, mereka perlu mendapatkan rawatan doktor.

“Kadar degupan jantung boleh diperiksa menggunakan alat tekanan darah dan perlu dirujuk ke doktor sekiranya bacaan mencapai 120 ke atas dalam seminit ketika berehat…ini mungkin simptom yang boleh membawa kepada miokarditis radang pada otot jantung dan perikarditis iaitu radang pada lapisan luar jantung,” katanya.

Pihak Kementerian Kesihatan (KKM) amat mengalu-alukan laporan kesan sampingan penerima vaksinasi termasuk dos penggalak yang boleh dibuat melalui MySejahtera, talian Bahagian Regulatori Farmasi Negara atau borang dalam talian KKM.


KKM pertingkat kesiapsiagaan susulan peningkat kes COVID-19 di China

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata antara langkah akan diambil ialah meningkatkan peratusan individu yang layak menerima vaksin dos penggalak bagi mengurangkan penularan jangkitan dan kematian.

“KKM menggesa agar semua individu yang layak, tampil untuk mendapatkan vaksin dos penggalak supaya populasi Malaysia mendapat perlindungan optimum terhadap penyakit COVID-19,” katanya dalam kenyataan itu.

Peningkatan penyakit berkenaan sebelum ini dinyatakan pada sidang media oleh Pertubuhan Kesihatan Sedunia (WHO) pada 21 Dis lepas dan kebimbangan tersebut berikutan Malaysia telah membuka sempadan kepada pelancong dari luar negara sekali gus meningkatkan aktiviti industri pelancongan dan sektor ekonomi lain.

KKM juga akan mengukuhkan pengurusan COVID-19 menerusi pendigitalan pengurusan kesihatan dengan menambah baik pendekatan Find, Test, Trace, Isolate, and Support (FTTIS) yang diautomasikan.

Melalui pendekatan itu, individu yang menjalani ujian pengesanan COVID-19 kendiri boleh melaporkan keputusan ujian ke aplikasi MySejahtera selain melakukan ujian di fasiliti kesihatan, dan keputusan ujian akan dikemas kini dalam aplikasi tersebut dengan kes positif diberikan Perintah Pengawasan dan Pemerhatian dan Pelepasan Perintah Pengawasan dan Pemerhatian secara digital.

Selain itu, KKM juga akan memastikan semua Pusat Penilaian COVID-19 (CAC) bersedia menerima kedatangan pesakit yang tinggi untuk membuat penilaian terhadap pesakit positif dengan fungsi pengoperasian CAC meliputi mengenal pasti pesakit memenuhi kriteria untuk dipantau di rumah serta menilai dan memantau perkembangan pesakit sepanjang tempoh pengasingan.

Seterusnya, CAC juga akan memulakan rawatan Paxlovid (nirmatrelvir atau ritonavir) kepada kumpulan pesakit COVID-19 berisiko tinggi, mengenal pasti dan menyelaras pesakit perlu dirujuk ke hospital serta membuat penilaian dan pelepasan kepada kes positif telah tamat tempoh pengasingan.

Dr Noor Hisham berkata KKM juga telah memperkenalkan penggunaan ubat antiviral Paxlovid ke COVID-19 Clinical Care Pathway sejak 15 April lepas untuk merawat pesakit mengalami gejala ringan hingga sederhana atau kategori dua dan tiga dengan mengutamakan pesakit berisiko tinggi.

Penggunaan ubat dan rawatan tersebut telah diperluaskan ke fasiliti kesihatan swasta dan diberikan kepada pesakit secara percuma namun masih tertakluk kepada caj perkhidmatan rundingan berkaitan.

Menurut beliau, KKM akan memantau dengan rapi penularan jangkitan itu dalam masyarakat menerusi pelaksanaan aktiviti survelan melibatkan lokasi sentinel penyakit seperti influenza (ILI) dan Jangkitan Pernafasan Akut Teruk (SARI) di seluruh negara.

“Ia turut disokong dengan aktiviti penjujukan genom menyeluruh (WGS) bagi mengesan varian baharu serta aktiviti survelan persekitaran melalui persampelan air kumbahan dari lokasi persampelan yang dikenal pasti di seluruh negara,” katanya.

Beliau berkata KKM juga telah menggerakkan inisiatif Agenda Nasional Malaysia Sihat (ANMS) untuk memperkasa kawalan kendiri kesihatan merangkumi pemerkasaan individu dalam mengambil tindakan pencegahan penyakit, menilai status kesihatan diri, memastikan kepatuhan rawatan dan mengamalkan norma baharu serta pemakaian pelitup muka.

KKM menasihati orang ramai supaya mengamalkan gaya hidup sihat dan selamat bagi menghindari jangkitan COVID-19 dan penyakit berjangkit lain, selain perlu mengamalkan TRIIS dan memakai pelitup muka di kawasan sesak.  – BERNAMA


Tiada jemaah haji disekat perjalanan ke Makkah – Imigresen

SEPANG, 22 Jun – Sehingga kini, tiada jemaah haji Malaysia dikenakan sekatan perjalanan ke Tanah Suci, kata Ketua Pengarah Imigresen Datuk Seri Khairul Dzaimee Daud.

Beliau berkata semakan Jabatan Imigresen Malaysia (JIM) mendapati semua jemaah haji mempunyai rekod bersih tanpa sebarang halangan sama ada dengan Lembaga Hasil Dalam Negeri, Jabatan Kastam Diraja Malaysia atau Polis Diraja Malaysia.

“Urusan perjalanan antarabangsa mereka berjalan lancar, ” katanya pada sidang media selepas meninjau operasi ‘Makkah Route’ jemaah haji di Lapangan Terbang Antarabangsa Kuala Lumpur (KLIA) di sini hari ini.

Mengenai program ‘Makkah Route’, Khairul Dzaimee berkata JIM menempatkan 30 anggotanya di kaunter prapelepasan di KLIA yang bertugas secara syif dengan mereka bukan sahaja menguruskan dokumen perjalanan jemaah haji malah jemaah umrah.

Beliau berkata terdapat 11 kaunter imigresen Arab Saudi termasuk satu kaunter khas untuk jemaah haji orang kelainan upaya (OKU) yang dikendalikan 18 anggota yang didatangkan khas dari negara terbabit.

“Anggota imigresen Arab Saudi yang berada di kaunter di KLIA bagi program ‘Makkah Route’ ini akan memeriksa pasport jemaah haji, jadi apabila tiba di lapangan terbang Madinah atau Jeddah mereka (jemaah haji) tidak perlu lagi menunggu proses imigresen dan kastam di sana,” katanya.

Pelaksanaan ‘Makkah Route’ memudahkan proses kemasukan bakal jemaah haji Malaysia ke Makkah tanpa perlu melalui prosedur yang memakan masa setibanya di lapangan terbang negara itu.

Tahun ini, Malaysia terpilih menyertai program Makkah Route bersama empat negara lain iaitu Maghribi, Pakistan, Indonesia dan Bangladesh selepas terpilih menjadi negara tunggal untuk projek rintis program itu pada 2017.


Mohd Ali: First Melaka-born appointed as Melaka Yang Dipertua Negeri

MELAKA June 5 — Tun Mohd Ali Rustam, who was sworn in as the seventh Yang Dipertua Negeri of Melaka today, is the first Melaka-born appointed to the post.

His six predecessors are all from other states, with two from Perak, and the other four from Negeri Sembilan, Selangor, Kedah and Pahang.

Mohd Ali, a former Melaka Chief Minister who was responsible for developing the state into one of the popular tourist destinations in the world, was born in Kampung Bukit Katil here on Aug 24, 1949.

On April 28, 1984, he married Toh Puan Sri Asmah Abdul Rahman, 64, who hails from Muar, Johor, and the couple has two sons, Mohd Ridhwan, 33, and Muhammad Hamka, 30, and a daughter, Wan Nadzirah, 32.

Mohd Ali, 70, hold a Bachelor’s Degree in Social Science from Universiti Sains Malaysia and a Master’s Degree from Universiti Malaya.

He started work as a clerk at the then National Electricity Board in 1969 and was there for 10 years, before joining the civil service as Community Development Department director in Perlis in 1980, the department’s Federal Territory director in 1981 and in Melaka in 1982.

Know for his people-friendly attitude, he became a state assemblyman for the first time after winning the Ayer Molek seat in 1986 and the Sungai Udang state seat in the 1990 general election.

In the 1995 general election, he contested the Batu Berendam parliamentary seat and won, which then saw him appointed to the cabinet as Deputy Transport Minister until January 1999, and then as Deputy Health Minister until November the same year.

In the 1999 general election, Mohd Ali, popularly known as “Tok Ali” won the Paya Rumput state seat and was then appointed the ninth Melaka Chief Minister, replacing Datuk Seri Abu Zahar Isnin.

When helming the state as the Chief Minister, Mohd Ali had not only succeeded in making Melaka a world tourist destination, but turned it into a developed state by 2010.

He served as Melaka Chief Minister for three terms until May 5, 2013 and was made a senator on Oct 2 the same year after losing the contest for the Hang Tuah Jaya parliamentary seat in the 13th general election in 2013.

In politics, he was Bukit Katil UMNO Youth chief in 1972 and in 1986 the party’s Batu Berendam divisional head. The division is now known as Bukit Katil.

He was also active in non-governmental organisations, having been the president of the Malaysian 4B Youth Movement, World Assembly of Youth (WAY), World Youth Foundation (WYF) and the Dunia Melayu Dunia Islam (DMDI) organisation .


Sambutan Hawana 2023 iktiraf peranan media kini bermula

IPOH, 27 Mei – Sambutan Hari Wartawan Nasional (HAWANA) 2023 bagi mengiktiraf peranan pengamal media di Malaysia, membuka tirainya hari ini, kali ini di Ipoh.

Bertemakan “Media Bebas, Tunjang Demokrasi”, sambutan yang diadakan hingga 29 Mei itu dimulakan dengan pertandingan mencari harta karun “Media Hunt HAWANA” dari Kuala Lumpur ke Ipoh yang disertai oleh kira-kira 150 peserta.

Hampir 40 kenderaan bergerak dari Ibu Pejabat Pertubuhan Berita Nasional Malaysia (Bernama) di ibu negara yang dilepaskan oleh Timbalan Menteri Komunikasi dan Digital Teo Ni Ching kira-kira 8 pagi tadi.

Konvoi itu dijangka tiba di Mydin Mall Meru pada 3 petang ini, tempat berlangsungnya Karnival Mini HAWANA yang turut menawarkan pelbagai acara menarik kepada pengunjung, juga bermula hari ini.

Karnival yang akan bermula pada 10 pagi hingga 6 petang itu dimeriahkan dengan aktiviti seperti slot interaksi bersama personaliti Bernama, sesi pocket talk “sayadigital” serta sesi temu mesra bersama artis dan selebriti tempatan, selain pertandingan mewarna dan cabutan bertuah yang menawarkan pelbagai hadiah menarik.

Acara itu turut disertai agensi termasuk Perbadanan Ekonomi Digital Malaysia (MDEC), RTM, CyberSecurity Malaysia, Persekutuan Persatuan-Persatuan Wartawan Sarawak (Media Sarawak), Jabatan Penerangan (JaPen), Tourism Perak, Tourism Selama dan Suruhanjaya Komunikasi dan Multimedia Malaysia (MCMC).

Pada pukul 1 tengah hari ini, akan berlangsungnya kejohanan boling di Ipoh Bowl, Aeon Kinta City melibatkan dua kategori iaitu berpasukan yang disertai kira-kira 100 pengamal media mewakili 18 pasukan dengan sembilan daripadanya ialah media dari Perak, manakala empat lagi pemain akan berentap dalam kategori pegawai kanan.

Tarikh 29 Mei diwartakan sebagai Hari Wartawan Nasional dan ia dipilih sempena penerbitan edisi pertama akhbar Utusan Melayu pada 29 Mei 1939.

Kali pertama HAWANA diadakan adalah pada 11 April 2018 di Pusat Pameran dan Konvensyen Matrade Kuala Lumpur, namun terhenti selama dua tahun akibat pandemik COVID-19 sebelum dianjurkan kembali di Melaka tahun lepas.


Mahkamah bebaskan individu pertama didakwa bawah Akta Perlindungan Pemberi Maklumat

KUALA LUMPUR, 20 Mei – Bekas Timbalan Ketua Pegawai Eksekutif (CEO) Education Malaysia Global Services (EMGS) dilepas dan dibebaskan oleh Mahkamah Sesyen hari ini daripada pertuduhan menyebabkan seorang kakitangan dipecat setelah memberikan maklumat mengenai salah lakunya kepada Suruhanjaya Pencegahan Rasuah Malaysia (SPRM).

Hakim Suzana Hussin membebaskan Wafiy Abd Aziz, 37, selepas mendapati pihak pendakwaan gagal membuktikan kes prima facie terhadap tertuduh di akhir kes pendakwaan.

“Dengan itu tertuduh dilepas dan dibebaskan daripada pertuduhan dan wang jaminan (RM15,000) dipulangkan manakala tarikh-tarikh perbicaraan yang ditetapkan sebelum ini dilapangkan,” kata Suzana.

Wafiy didakwa telah mengambil tindakan yang memudaratkan terhadap seorang pemberi maklumat dengan cara mengapi-apikan Pengerusi EMGS Datuk Abdul Rahman Mohamed Shariff supaya menandatangani dokumen penamatan pekerjaan ke atas lelaki terbabit sebagai suatu tindakan balas terhadap pendedahannya berkenaan kelakuan tidak wajar tertuduh kepada SPRM.

Pertuduhan mengikut Seksyen 10(3)(b) Akta Perlindungan Pemberi Maklumat 2010 dan boleh dihukum di bawah Seksyen 10(6) akta sama, yang membawa hukuman denda maksimum RM100,000 atau penjara sehingga 15 tahun atau kedua-duanya.

Perbicaraan kes itu bermula 27 April 2021 dengan 17 saksi pendakwaan memberi keterangan termasuk dua saksi utama iaitu Abdul Rahman dan CEO EMGS Shahinuddin Shariff.- BERNAMA


Penggunaan Bahasa Melayu dalam urusan rasmi angkat Bahasa Melayu di Persada Antarabangsa

Pengerusi Lembaga Pengelola Dewan Bahasa dan Pustaka (DBP) Prof Datuk Seri Dr Awang Sariyan berkata kenyataan Perdana Menteri itu patut menjadi sumber iltizam semua penjawat awam di dalam dan luar negara agar menggunakan Bahasa Melayu dengan terjemahan Bahasa Inggeris bagi tugasan rasmi mereka.

“Jabatan Perkhidmatan Awam dalam Pekeliling Perkhidmatan Bilangan 9 Tahun 2011 bertajuk Panduan Penggunaan Bahasa Kebangsaan Dalam Perkhidmatan Awam telah menyebut galakan penggunaan Bahasa Melayu dalam urusan surat-menyurat di peringkat antarabangsa dalam Bahasa Melayu dengan terjemahannya dalam Bahasa Inggeris.

“Perkara yang sama dikeluarkan semula dalam Pekeliling Perkhidmatan Bilangan 1 Tahun 2020 dengan tajuk Pemerkasaan Penggunaan Bahasa Kebangsaan Dalam Perkhidmatan Awam,” menurutnya dalam kenyataan hari ini.

Terdahulu, Ismail Sabri dalam lawatannya ke Thailand berkata Malaysia akan menggunakan Bahasa Melayu dalam setiap urusan rasmi termasuk pada mesyuarat dan persidangan antarabangsa sebagai usaha untuk memartabatkan Bahasa Kebangsaan.

Beliau turut dilapor telah menggunakan Bahasa Melayu dalam mesyuarat dua hala dan sidang media bersama semasa lawatan rasmi ke Brunei, Kemboja dan Thailand selain tidak menolak kemungkinan suatu hari nanti bahasa itu boleh dijadikan sebagai Bahasa ASEAN.

Menurut Awang Sariyan, DBP dan Majlis Bahasa Brunei Darussalam-Indonesia-Malaysia (MABBIM) telah mengusulkan supaya Bahasa Melayu berperanan sebagai bahasa rasmi ASEAN sejak tahun 2000 dan berharap perkara itu boleh direalisasikan.

“Selain mempunyai penutur sekitar 300 juta orang di Malaysia, Indonesia, Singapura, Brunei Darussalam serta di sebahagian Thailand dan Kemboja, Bahasa Melayu juga difahami di negara ASEAN yang lain,” katanya.


Tikam lepas dengar ‘bisikan’ ibu sembah berhala

TANGGA BATU 5 Julai – Seorang anak yang tergamak menikam ibu kandung sehingga mati di Kampung Paya Luboh, di sini, pernah menerima rawatan psikiatri di Hospital Melaka.

Ketua Polis Melaka Datuk Zainol Samah berkata, ketika ditahan suspek berusia 38 tahun mengaku menikam leher kiri dan kanan ibunya menggunakan sebilah pisau berukuran 26 sentimeter (cm).

“Atas sebab itu, suspek dikatakan masuk ke bilik ibunya yang baru sahaja selesai mandi sebelum menikam leher kiri dan kanan mangsa menggunakan pisau memotong sayur.

“Suspek kemudiannya dikatakan telah menyerahkan pisau itu kepada ibunya, sebelum ibunya bertindak membuang pisau itu melalui tingkap di biliknya,” katanya kepada pemberita di perkarangan rumah mangsa.

Mengulas lanjut, Zainol berkata, ketika ditahan suspek yang mempunyai dua rekod berkaitan dadah hanya diam dan memberikan kerjasama yang baik kepada pihak polis.

“Kes disiasat di bawah Seksyen 302 Kanun Keseksaan dan suspek dijangka akan dibawa ke Mahkamah Majistret Ayer Keroh esok bagi tujuan mendapatkan permohonan reman,” katanya.


Kesihatan Abdul Hadi merosot – Anak

“Mohon doa dan solat hajat khusus untuk kesembuhan Ayahanda Tuan Guru. Kesihatan ayahanda sedikit merosot sebelum Aidiladha, dan kini  menerima rawatan dan pemantauan lanjut oleh pihak doktor di hospital,” katanya.

Muhammad Khalil yang juga Ahli Dewan Undangan Negeri (ADUN) Batu Buruk itu berkata Abdul Hadi sememangnya dalam keadaan uzur, sewaktu hadir ke pelancaran jentera pilihan raya Pemuda PAS Terengganu di Marang pada 27 Jun lalu.

Beliau bagaimanapun tidak memaklumkan lokasi hospital Abdul Hadi dirawat, namun beliau sebelum ini beberapa kali dimasukkan ke Institut Jantung Negara untuk menerima rawatan.


Aidilfitri: Tiada cuaca signifikan, ekstrem dijangka berlalu

KUALA LUMPUR, 1 Mei – Tiada cuaca yang signifikan dan ekstrem dijangka berlaku semasa sambutan Aidilfitri, menurut Jabatan Meteorologi Malaysia (MetMalaysia).

Bagaimanapun, kejadian ribut petir dijangka boleh berlaku pada sebelah pagi Selasa (3 Mei) di satu dua tempat di Perlis, Pulau Pinang, Kedah, Perak, Selangor, Johor barat, Sabah (Bahagian Kudat dan Sandakan) dan Sarawak (Bahagian Sarikei, Mukah dan Sibu).

Menurut kenyataan MetMalaysia hari ini, ribut petir juga dijangka berlaku pada sebelah petang di beberapa tempat di barat Sabah dan Labuan serta satu dua tempat di Perlis, Kedah, Pulau Pinang, Perak, Johor Timur, Pahang, Kelantan, Terengganu, Sabah (Bahagian Sandakan), barat dan tengah Sarawak.

Ribut petir turut diramalkan berlaku pada sebelah malam di satu dua tempat di Perlis, Kedah, Pulau Pinang, Pahang, Kelantan, Terengganu, Sabah (Bahagian Pedalaman dan Sandakan) dan Sarawak (Bahagian Kapit, Miri dan Limbang).

Kenyataan itu turut memaklumkan ribut petir dijangka berlaku di satu dua tempat di Pulau Pinang dan di kawasan pantai di Kedah, Perak, Selangor, Johor barat dan Sabah (Bahagian Kudat dan Sandakan) pada pagi Rabu (4 Mei).

Selain itu, keadaan itu juga dijangka berlaku pada sebelah petang di satu dua tempat di Perlis, Kedah, Pulau Pinang, Perak, Johor Timur, Pahang, Kelantan, Terengganu, Sarawak, Sabah dan Labuan serta ribut petir diramal berlaku pada sebelah malam di satu dua tempat di Perlis, Kedah, Pulau Pinang, Pahang, Kelantan, Terengganu, Sabah (Bahagian Pedalaman dan Pantai Barat) dan Sarawak (Bahagian Kapit, Miri dan Limbang)


Konsep ‘Sekolahku Sejahtera’ bendung gejala buli di sekolah

Menteri Pendidikan Datuk Dr Radzi Jidin berkata konsep itu bukan untuk dijadikan sebagai mata pelajaran baharu sebaliknya ia merupakan penerapan nilai murni kepada pelajar sewaktu mereka berada di peringkat awal persekolahan.

“Jika kita lihat antara komponen dalam konteks buli ini sebagai contoh, apabila ramai anak-anak kita yang tidak bertindak secara rasional, masing-masing mengambil tindakan merasakan mereka dalam kelompok yang ramai, mereka boleh membuli sahabat-sahabat lain.

“Mereka ini menyebabkan antara punca yang membawa kepada keadaan pada hari ini, anak-anak kita tidak mengambil kira bahawa apa yang dilakukan itu adalah sesuatu yang tidak betul. Begitu juga rasa empati, rasa memahami apakah perasaan mereka yang dibuli atau dipukul,” katanya.

Radzi berkata konsep ‘Sekolahku Sejahtera’ mempunyai 14 elemen dengan guru akan menerapkan elemen itu secara tidak langsung di dalam kelas yang dibuat secara alami atau natural.

Katanya, pelajar ketika ini tidak didedahkan di peringkat awal tentang keperluan untuk membuat sesuatu keputusan dengan rasional, iaitu kesan besar gejala buli terhadap diri sendiri, keluarga dan masa depan mereka termasuk kepada mangsa yang dibuli.

“Insya-Allah, dalam masa terdekat kita akan turun ke bawah menceritakan bahawa pada masa ini, kita mahukan anak-anak kita bukan sahaja menumpukan pada pendidikan akademik semata-mata, tetapi mereka memahami konsep penting dalam kehidupan,” katanya.

Rang undang-undang yang memperuntukkan RM47,590,933,700 dalam Bajet 2022 bagi KPM diluluskan dengan lebih suara menyokong setelah dibahas lebih 20 Ahli Parlimen daripada blok kerajaan dan pembangkang serta Bebas. – BERNAMA


Razarudin dilantik Timbalan Ketua Polis Negara baharu

PUTRAJAYA, 22 Dis – Pengarah Jabatan Siasatan Jenayah Narkotik Bukit Aman Datuk Razarudin Husain dilantik sebagai Timbalan Ketua Polis Negara baharu, berkuat kuasa 26 Dis ini.

Menteri Dalam Negeri Datuk Seri Hamzah Zainudin berkata pelantikan itu telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selepas menerima nasihat Perdana Menteri Datuk Seri Ismail Sabri Yaakob atas perakuan Suruhanjaya Pasukan Polis (SPP).

Pelantikan itu selaras dengan Fasal 4 dan 5 Perkara 140 Perlembagaan Persekutuan, katanya pada sidang media selepas menyampaikan watikah Timbalan Ketua Polis Negara kepada Razarudin di sini hari ini.

“Saya percaya gandingan baharu beliau bersama Ketua Polis Negara Tan Sri Acryl Sani Abdullah Sani akan memantapkan lagi gerak kerja Polis Diraja Malysia dalam memelihara keselamatan dan ketenteraman awam,” kata Hamzah.

Razarudin yang berasal dari Dengkil, Selangor, telah berkhidmat selama 36 tahun dalam Polis Diraja Malaysia (PDRM) bermula pada 27 Dis 1982.

Sebelum pelantikan terkini, beliau pernah memegang jawatan penting dalam PDRM antaranya Ketua Jabatan Siasatan Jenayah (KJSJ) Pulau Pinang, Pegawai Turus Jabatan Siasatan Jenayah Berat (D9) Perak dan seterusnya Timbalan Ketua Polis Perak dan sebelum diamanahkan mengetuai kontinjen itu.- BERNAMA


KUALA LUMPUR, 23 Mac – Kos pengambilan pekerja domestik Indonesia ditetapkan sebanyak RM7,800 dengan RM6,000 kos di pihak Malaysia manakala RM1,800 di pihak Indonesia, Dewan Rakyat diberitahu hari ini.

Timbalan Menteri Sumber Manusia Datuk Awang Hashim berkata penetapan kos itu adalah seperti yang dimuktamadkan dalam Memorandum Persefahaman (MoU) antara Malaysia dan Indonesia.

“Untuk makluman, MoU ini telah menetapkan kos (pengambilan pekerja domestik Indonesia) iaitu RM7,800…jadi kalau ada satu caj atau bayaran yang melebihi seperti (kos) ini boleh buat laporan kepada Jabatan Tenaga Kerja,” katanya pada sesi soal jawab di Dewan Rakyat di sini hari ini.

Beliau berkata demikian bagi menjawab soalan P. Kasthuriraani (PH-Batu Kawan) yang ingin tahu kos secara terperinci yang dibayar pemohon kepada ejen pengambilan pekerja domestik Indonesia sebelum wabak COVID-19 dan bilangan agensi yang terlibat dalam pengambilan pekerja migran dari Bangladesh.

Menjawab soalan pengambilan pekerja migran dari Bangladesh, Awang berkata mesyuarat Jemaah Menteri pada 10 Dis 2021 telah bersetuju supaya pengambilan pekerja asing warga Bangladesh adalah menerusi 275 Agensi Pekerjaan Bangladesh.

Bagi mencegah rasuah dan eksploitasi kemasukan pekerja migran ke negara ini, beliau berkata antara langkah yang diambil adalah melalui pewujudan MoU berhubung penggajian pekerja asing dengan pihak negara sumber yang bertujuan memberi perlindungan sewajarnya dari segi hak dan kebajikan pekerja serta menjaga kepentingan majikan.

“Hanya Agensi Pekerjaan Swasta yang berdaftar di bawah Akta Agensi Pekerjaan Swasta 1981 [Akta 246] dibenarkan membantu majikan menguruskan segala urusan penempatan pekerja asing di negara ini,” katanya.

Beliau berkata demikian bagi menjawab soalan Kasthuriraani mengenai langkah-langkah mencegah rasuah dan eksploitasi yang akan diambil kerajaan terhadap sindiket yang memonopoli, mengeksploitasi dan mengawal kemasukan pekerja migran ke Malaysia.- BERNAMA


Sudah-sudahlah berpolitik! Rakyat Melaka mahukan ‘Kestabilan Demi Kemakmuran’

BAHARU sahaja melepasi 100 hari pemerintahannya Ramadan lalu, Kerajaan Negeri Melaka digegarkan lagi dengan isu ‘Ketua Menteri sementara’. Isu ini adalah isu lapuk yang diputarkan kembali dengan tujuan tertentu.

Apa tujuannya, kita tidak pasti! Sedikit sebanyak tentunya kerajaan negeri Melaka yang ada sekarang akan membuang masa menjawab isu ini. Tumpuan pemimpin utama negeri akan sedikit tersasar dengan isu ini.

Akhirnya, yang akan terkesan adalah rakyat Melaka. Umpama ‘Rumah siap, pahat berbunyi’, ia tentunya merimaskan rakyat bawahan. Baru sahaja mahu bangkit dari ‘kesusahan’ semasa pandemik, dihidangkan pula dengan isu ini.

Isu ‘Ketua Menteri sementara’ adalah isu yang dimainkan pembangkang pasca Mac 2020. Setelah kehilangan kuasa akibat ahli sendiri yang berpaling tadah, mereka menghalakan tumpuan kepada pemimpin negeri.

Ini dilakukan dengan tujuan mengikis keyakinan rakyat terhadap kerajaan negeri Melaka ketika itu. Malang bagi mereka yang mengharapkan kerajaan pimpinan Datuk Seri Utama Sulaiman Md Ali tidak diyakini. Begitu juga UMNO yang kembali bangkit di bawah pimpinan Datuk Seri Rauf.

Keadaan sebaliknya terjadi. Kerajaan Negeri dan UMNO BN bangkit serta menyantuni rakyat Melaka. Rakyat bersama pemimpin bersatu hati dan berpadu tenaga bekerja demi memajukan negeri Melaka.

Hasilnya dapat dilihat apabila kerajaan negeri memberikan banyak insentif kepada rakyat. Inisiatif seperti pengurangan cukai, pengecualian lesen perniagaan dan pelbagai lagi dibuat ketika rakyat berhadapan kesukaran ketika pandemik covid 19.

UMNO sebagai tunjang kepada kerajaan negeri pada tahun 2020 dan 2021 juga banyak membantu kerajaan negeri. Mengurangkan ‘politiking’ serta memudahkan urusan kerajaan negeri membuktikan UMNO berjiwa besar demi rakyat Melaka.

Ketika rakyat mula menikmati keamanan, muncul pengkhianatan yang menyebabkan kerajaan negeri tumbang. Sekali lagi rakyat dihidangkan dengan drama politik yang penuh muslihat serta memualkan.

Pilihan terbaik ketika itu adalah mencari kerajaan negeri yang stabil serta mampu menguruskan negeri dengan baik. Maka itu, mandat dipulangkan kembali kepada rakyat untuk memilih kerajaan baharu yang stabil serta diyakini.

Hasilnya, kerajaan baharu negeri Melaka ditubuhkan dengan mandat yang lebih besar. Tentunya dengan mandat yang besar, kerajaan ini mampu membawa kestabilan daan kemakmuran seperti yang dijanjikan.

Rakyat gembira kerana pilihan yang dibuat boleh dikatakan tepat! Tiada lagi lompat-melompat parti, tiada lagi ‘pesta lelongan’ wakil rakyat dan pelbagai lagi yang boleh membawa kepada ketidakstabilan politik.

Namun langit yang diharap panas hingga ke petang, telah mula mendung di tengahari. Drama sama sebelum PRU dan PRN muncul kembali, cuma kali ini dengan plot yang berbeza. Ia tetap menggegarkan kerajaan negeri biarpun tidak kuat.

Bagi rakyat kebanyakan, sudah-sudahlah berpolitik! Tumpuan kini harus kepada semangat kerja untuk memajukan Melaka. Pemimpin politik dan kerajaan di peringkat negeri perlu merangka strategi meningkatkan ekonomi dan memakmurkan rakyat.

Kini bukannya masa untuk berpolitik. Rakyat sudah muak dengan mainan politik yang keterlaluan. Memetik kata Ketua Perhubungan UMNO negeri, Melaka seharusnya menjadi contoh ‘politik stabil’ kepada pihak-pihak lain.

Tambahan pula, kemungkinan besar negara bakal menghadapi PRU ke 15 dalam masa terdekat. Tumpuan seharusnya dibulatkan kepada matlamat ini. Bukannya berbalah sesama sendiri dalam isu yang boleh dimanipulasi lawan.

Jangan sampai mandat besar yang diperolehi pada PRN lalu menjadi kayu ukur kehampaan rakyat yang berharap. Rakyat semakin bijak menilai. Jangan biar rakyat meluat dan bertindak balas sehingga menukar sokongan lagi.

Sempena semangat Syawal ini, mari kita sama-sama rapatkan saf, menggembeleng tenaga bersama demi Melaka yang tercinta. Berperananlah mengikut apa yang telah diamanahkan kepada kita.

Sudah-sudahlah berpolitik! Ingati kembali segala janji yang dibuat semasa PRN lalu iaitu “Kestabilan Demi Kemakmuran”. Pelaksanaan ini yang dituntut rakyat dari para pemimpin, bukan hanya janji kosong semata-mata.


Sembilan ditahan ambil upah lakukan khianat, ugutan kepada peminjam along

SHAH ALAM, 29 Mac – Sembilan warga tempatan termasuk sepasang suami isteri ditahan polis kerana terlibat dengan sindiket mengambil upah melakukan jenayah khianat dan mengugut peminjam yang gagal membuat bayaran kepada along.

Ketua Polis Daerah Shah Alam ACP Mohd Iqbal Ibrahim berkata penahanan ke atas tujuh lelaki dan dua wanita berumur lingkungan 21 hingga 41 tahun itu dilakukan selama dua hari bermula Isnin lepas di sekitar Selangor dan Kuala Lumpur.

“Mereka disyaki terlibat dalam kegiatan pemberi pinjam wang tanpa lesen melibatkan aktiviti mengugut dengan menampal notis, mengunci rumah dan menyimbah cat ke rumah peminjam di sekitar Shah Alam, serta di beberapa kawasan lain, ” katanya pada sidang media di sini hari ini.

Katanya sindiket itu didapati mula beoperasi pada bulan lepas dengan seorang suspek yang ingin membuat pinjaman along sebaliknya telah ditawarkan kerja tersebut dengan upah sekitar RM300 ke RM450 mengikut jarak dan tindakan yang diambil.

Beliau berkata suspek lelaki berusia 41 tahun itu kemudian mengajak rakan-rakannya yang lain untuk bersama-sama melakukan ugutan terhadap peminjam dan siasatan mendapati sebanyak 80 transaksi pembayaran telah diterima daripada along ke dalam akaun lelaki itu.

“Kami sedang menjejaki along yang terlibat dan dipercayai sindiket itu berurusan dengan lebih satu along yang kebanyakan pembayaran dilakukan secara deposit tunai,” katanya.

Mohd Iqbal berkata hasil siasatan awal mendapati, kesemua mereka tidak bekerja dan tujuh daripadanya mempunyai rekod lampau berkaitan narkotik dan jenayah.

Menurutnya kes disiasat mengikut Seksyen 5 (2) Akta Pemberi Wang dan Seksyen 427 Kanun Keseksaan dan mereka kini direman bermula semalam hingga 31 Mac.


Suami isteri direman tujuh hari bantu siasatan kes anak disyaki didera hingga mati

AYER KEROH 30 Jan. – Pasangan suami isteri direman tujuh hari sehingga 5 Februari depan bagi membantu siasatan kes kanak-kanak lelaki berusia tujuh tahun yang disyaki didera hingga maut di sebuah rumah di Taman Krubong Jaya, di sini, petang semalam.

Perintah reman terhadap suspek dikeluarkan oleh Penolong Pendaftar Mahkamah Ayer Keroh, Mohd Anuar Ostadi sebentar tadi selepas dipohon polis mengikut Seksyen 117 Kanun Acara Jenayah.

Terdahulu, suspek berusia 38 tahun dan 32 tahun yang juga bapa tiri dan ibu kandung kanak-kanak itu dibawa ke Mahkamah Ayer Keroh pada jam 9.20 pagi selepas ditahan di rumahnya di Taman Krubong Jaya, semalam.

Dalam kejadian kira-kira jam 4 petang itu, mangsa, Zubaidi Amir Qusyairi Abdul Malek ditemukan lemas dalam tong air di rumah berkenaan dengan terdapat beberapa kesan kecederaan di beberapa bahagian badan.

Ketua Jabatan Siasatan Jenayah (JSJ) negeri, Asisten Komisioner Mohd Sukri Kaman dilapor berkata, Bilik Gerakan Melaka Tengah menerima maklumat dari seorang lelaki berusia 38 tahun mendakwa anak tirinya lemas dalam tong air di rumahnya.

Menurutnya, hasil pemeriksaan fizikal terhadap mayat mangsa bagaimanapun menemui kesan lebam dan kecederaan di beberapa anggota badan, sebelum mayat kanak-kanak itu dibawa ke Jabatan Forensik, Hospital Melaka untuk bedah siasat bagi mengetahui punca kematian.

Untuk rekod, kisah kanak-kanak malang itu sebelum ini pernah tular Oktober tahun lalu apabila ibu angkat yang menjaganya sejak bayi terpaksa memulangkan Zubaidi Amir kepada ibu kandungnya.

Kisah itu dikongsikan menerusi satu klip video di Facebook yang menunjukkan ibu angkat dan keluarganya menangis teresak-esak ketika mendakap kanak-kanak terbabit sebelum diserahkan kepada ibu kandungnya.


PDRM merancang perbesar Unit K9

LANGKAWI 4 April. – Polis Diraja Malaysia (PDRM) dalam perancangan memperbesar Unit Anjing Pengesan (K9) bagi memantapkan lagi perkhidmatannya, kata Ketua Polis Negara Tan Sri Abdul Hamid Bador.

“Yang dah semi-retired (kurang aktif dan separuh bersara) kita ada 45 ekor, kita akan mendapatkan lagi (tambahan anjing) yang dah diluluskan, hanya tunggu perolehan saja,” katanya kepada pemberita di sini hari ini.

Beliau ditemui selepas merasmikan Seksyen K9 Langkawi Bahagian Bantuan Teknik D6 Jabatan Siasatan Jenayah (JSJ) PDRM yang turut dihadiri Ketua Polis Kedah Datuk Hasanuddin Hassan.

Mengulas penubuhan unit K9 di Langkawi, Abdul Hamid optimis khidmat lima anjing K9 yang ditempatkan di pulau peranginan tersebut dapat meningkatkan lagi keyakinan pelancong.

“(Penubuhan Unit K9 Langkawi) Selepas dua tahun, idea dan cadangan daripada anak buah saya, perlunya tempatkan (Unit) K9 di Langkawi. Pulau Langkawi terkenal di seluruh dunia dan perlu ada satu pasukan polis yang lengkap serba-serbi,” katanya.

Mengulas lanjut, beliau berkata empat daripada lima ekor anjing berkenaan masing-masing ditugaskan untuk mengesan bahan letupan dan dadah manakala seekor lagi digunakan untuk kes jenayah lain.


Bayi perempuan ditemukan dalam kotak di kebun Jemaluang

MERSING, 3 Disember – Seorang bayi perempuan yang dipercayai baru dilahirkan, ditemukan dalam sebuah kotak berwarna coklat yang ditinggalkan di hadapan simpang masuk kebun Jemaluang di sini, pagi tadi.

Ketua Polis Daerah Mersing Supt Cyril Edward Nuing berkata bayi itu yang masih bertali pusat, diletakkan dalam sebuah kotak dengan hanya beralaskan kain langsir, kira-kira pukul 8.40 pagi.

“Polis menerima maklumat daripada orang awam memaklumkan menemukan seorang bayi yang masih hidup dan cukup sifat di tepi simpang masuk kebun berkenaan.

“Bayi itu kemudiannya diselamatkan dan dirawat di Klinik Kesihatan Jemaluang, bagaimanapun identitinya masih belum dapat dikenal pasti,” katanya menerusi kenyataan hari ini.

Kes disiasat mengikut Seksyen 317 Kanun Keseksaan iaitu menyembunyikan kelahiran dengan niat membuang bayi, yang membawa hukuman penjara sehingga tujuh tahun atau denda atau kedua-dua sekali, jika sabit kesalahan.


Malaysia pada landasan tepat pulih ekonomi, perkuat hubungan luar negara – PM

DOHA, March 28 – Perdana Menteri Datuk Seri Ismail Sabri Yaakob memberi jaminan bahawa Malaysia berada pada landasan yang betul bagi memulihkan semula ekonomi negara, serta hubungan dengan negara luar yang selama ini ‘agak jauh’ akibat penularan COVID-19.

Katanya beliau sendiri telah mula melakukan lawatan ke negara-negara ASEAN seperti Thailand, Brunei dan Singapura, untuk merapatkan semula ikatan dengan negara-negara tersebut, diikuti dengan negara-negara Timur Tengah seperti Qatar dan Emiriyah Arab Bersatu.

“Kerajaan tidak mahu melihat ada gangguan dalam proses tersebut, yang kita anggap satu tugas besar demi menjamin kebajikan rakyat dan negara,” katanya pada Majlis Perjumpaan Keluarga Malaysia di Doha malam ini.

Turut hadir Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri Luar Datuk Seri Saifuddin Abdullah, Menteri Pembangunan Luar Bandar Datuk Seri Mahdzir Khalid, Timbalan Menteri Kerja Raya Datuk Arthur Joseph Kurup dan Pengerusi Felda Datuk Seri Idris Jusoh.

Dalam ucapan aluannya, Zamshari berkata terdapat kira-kira 4,580 rakyat Malaysia dari pelbagai bangsa berada di Qatar, yang kebanyakannya adalah ahli perniagaan dan golongan profesional dalam pelbagai bidang termasuk pengurusan, teknikal, kejuruteraan dan juga industri minyak dan gas.

“Dengan Doha menjadi tuan rumah kepada Piala Dunia 2022 pada November, rakyat Malaysia di Doha juga boleh menjadi ‘duta’ dan ‘menteri luar’, bagi mempromosikan Malaysia dan kepelbagaian budayanya kepada dunia,” katanya.

Esok, Perdana Menteri akan mengadakan pertemuan dengan Emir Qatar Sheikh Tamim Bin Hamad Al Thani, sebelum menghadiri majlis makan tengah hari di Amiri Diwan.

Memperkukuh kerjasama Malaysia-Qatar yang terjalin sejak sekian lama, merupakan antara agenda utama dan kedua-dua pemimpin dijangka mencarta jalan ke arah kolaborasi ekonomi serta usaha pemulihan pascapandemik, selain bertukar pandangan mengenai isu antarabangsa yang mempunyai kepentingan bersama.

Ini merupakan lawatan rasmi pertama Ismail Sabri ke Qatar selepas dilantik sebagai Perdana Menteri ke-9 Malaysia pada 21 Ogos tahun lepas.


Syntronixs Asia kini sebahagian Infineon Technologies

MELAKA 29 Nov – Pengeluar semikondukor global dari Jerman, Infineon Technologies (Malaysia) Sdn. Bhd (Infineon) mengambil alih syarikat penyaduran elektrik yang berpangkalan di Melaka, Syntronixs Asia Sdn Bhd (Syntronixs Asia).

Beroperasi sejak tahun 2006, Syntronixs Asia mempunyai lebih 500 tenaga kerja dan menjadi penyedia perkhidmatan utama Infineon sejak dua tahun lalu.

Syntronixs mempunyai kepakaran dalam penyaduran elektrik iaitu proses utama dalam pemasangan semikonduktor Infineon yang memerlukan pengeluaran produk berkualiti dan kebolehpercayaan (reliability) tinggi.

Naib Presiden Eksekutif Infineon, Alexander Gorski yang bertanggungjawab di sebalik operasi syarikat terbabit berkata, pihaknya perlu mengambil langkah sewajarnya bagi meningkatkan mutu penghasilan produk.

Dalam pada itu, Ketua Pegawai Operasi Bahagian Automatif Infineon, Dr Thomas Kaufmann berkata, susulan langkah mengambil alih Syntronixs Asia, pihaknya akan terus meningkatkan rantaian bekalan Infineon.


Air surut, pengetua sekolah lega calon SPM tak perlu redah banjir

CHUKAI, 2 Mac – Seramai 194 calon Sijil Pelajaran Malaysia (SPM) 2021 di Sekolah Menengah Kebangsaan (SMK) Chukai di Kemaman, menduduki peperiksaan dalam keadaan selesa tanpa perlu meredah banjir selepas air telah surut pagi tadi.

Pengetua SMK Chukai Tengku Shahrir Tengku Dahlan berkata pada pukul 9 malam semalam, beliau telah ke kawasan sekolah bagi memantau keadaan sebelum peperiksaan SPM bermula hari ini dan mendapati air telah memasuki perkarangan sekolah.

Menurutnya kawasan asrama turut dinaiki air melepasi paras tumit, menyebabkan beliau menghubungi pihak bomba sebagai persediaan mendapatkan bantuan dari segi pengangkutan bagi membawa calon ke dewan peperiksaan.

“Namun, pada pukul lima pagi tadi saya turun untuk melakukan pemantauan sekali lagi dan mendapati air telah surut, jadi pelajar-pelajar saya tidak perlulah meredah banjir.

“Saya nak sangat pelajar saya mengambil peperiksaan di SMK Chukai kerana bagi saya feeling itu perlu ada, kalau pelajar ini terpaksa ke sekolah lain mereka pasti akan kecewa dan sedih, sudah tentu mereka nak habiskan apa yang mereka belajar selama lima tahun ini di SMK Chukai juga,” katanya sambil meluahkan rasa lega kepada Bernama ketika ditemui di sekolah berkenaan di sini, hari ini.

Bagi Tengku Shahrir setiap kali dilanda bencana tindakan penting yang perlu diambil adalah memikirkan cara menangani setiap masalah dengan baik dan sentiasa berhubung dengan setiap jabatan yang terlibat bagi mendapatkan bantuan.

Tinjauan Bernama pada kira-kira 6.25 pagi tadi mendapati air telah surut di kawasan perkarangan sekolah tersebut dan dewan sekolah serta blok kelas yang berada di kedudukan tinggi telah digunakan sebagai dewan peperiksaan.

Hari ini seramai 18,815 calon SPM 2021 di seluruh Terengganu termasuk yang terjejas banjir mula menduduki peperiksaan tersebut di 170 pusat peperiksaan.

Daripada jumlah itu, 319 calon dari empat sekolah iaitu tiga di daerah Hulu Terengganu dan sebuah di Kemaman, dipindahkan ke sekolah lain yang sesuai bagi memastikan mereka dapat mengambil peperiksaan itu dengan lancar. – BERNAMA


Pencegahan, rawatan berjaya turunkan kes HIV

KUALA LUMPUR 1 Dis – Bilangan kes HIV baharu berjaya diturunkan kepada 3,146 kes pada tahun 2020 iaitu 9.31 kes dengan penurunan kadar notifikasi sebanyak 66 peratus berbanding tahun 2002.

Menteri Kesihatan Khairy Jamaluddin berkata sebelum ini Malaysia mencatatkan bilangan kes HIV baharu tertinggi pada tahun 2002 iaitu sebanyak 6,978 kes atau pada kadar 28.5 kes bagi setiap 100,000 penduduk.

“Hari AIDS Sedunia yang disambut pada 1 Dis setiap tahun di seluruh dunia bertujuan meningkatkan kesedaran mengenai jangkitan HIV dan langkah pencegahan serta rawatan ke arah mengakhiri AIDS pada tahun 2030.

“Pada masa yang sama, ia menjadi platform untuk semua pihak memperbaharui komitmen dan tekad bagi mempergiatkan usaha secara bersama dalam menangani jangkitan HIV/AIDS.

“Lebih tiga dekad negara kita telah menggembleng usaha untuk mencegah, mengawal dan merawat jangkitan HIV/AIDS dan dalam tempoh tersebut, banyak kejayaan yang telah kita capai,” katanya dalam satu kenyataan media hari ini.

Dalam pada itu, beliau berkata negara juga dapat mengekalkan kadar jangkitan vertikal HIV dari ibu ke anak pada kadar di bawah dua peratus dan memastikan ia tidak menjadi ancaman kesihatan awam.

“Pelaksanaan program pengurangan mudarat sejak Oktober 2005 dengan
kerjasama pelbagai agensi kerajaan dan bukan kerajaan khususnya Majlis AIDS Malaysia (MAM) juga berjaya mengurangkan jangkitan HIV/AIDS dalam kalangan mereka yang menyuntik dadah, yang pernah menjadi punca utama jangkitan HIV/AIDS di Malaysia.

“Peratusan jangkitan HIV baharu dalam kalangan mereka yang menyuntik dadah juga menurun daripada 74.2 peratus (5,176 kes) pada tahun 2002 kepada 3.9 peratus (122 kes) pada tahun 2020.

“Pemberian ubat antiretroviral (ARV) kepada mereka yang hidup dengan HIV (PLHIV) juga dipertingkatkan daripada 28 peratus pada tahun 2015 kepada 58 peratus pada tahun 2020.

Ujarnya selari dengan hasrat tema itu, kerajaan akan terus komited menangani Akhiri HIV/AIDS dan meningkatkan usaha untuk mencapai matlamat mengakhiri AIDS pada tahun 2030

“Penambahbaikan perkhidmatan akan terus dilaksanakan bagi memastikan orang awam, kumpulan populasi tumpuan (key population) dan mereka yang menjalani hidup dengan HIV terus mendapat perkhidmatan HIV/ AIDS dan kesihatan yang lain termasuk COVID-19,” katanya.


PH kekal di Hang Tuah Jaya

HANG TUAH JAYA 20 November – Calon Pakatan Harapan (PH) Adam Ali Abd Halim sah peroleh kemenangan di Parlimen Hang Tuah Jaya.

“Sebanyak 737 undian yang ditolak dengan peratusan yang keluar mengundi di Parlimen Hang Tuah Jaya sebanyak 80.67 peratus,” katanya ketika mengumumkan kemenangan Adam Adli di Dewan Bestari, di sini.

Pengumuman itu menyaksikan PH kekal sebagai penyandang kerusi parlimen berkenaan yang dahulu disandang oleh Datuk Seri Shamsul Iskandar Mohd Akin (PKR).

Untuk rekod, Parlimen Hang Tuah Jaya mempunyai 118,493 pengundi berdaftar membabitkan empat Dewan Undangan Negeri (DUN) iaitu Ayer Keroh, Ayer Molek, Pengkalan Batu dan Bukit Katil.


Polis Johor lumpuh sindiket dadah antarabangsa, rampas syabu bernilai lebih RM4.5 juta

JOHOR BAHRU 18 Mei. – Polis Johor berjaya melumpuhkan rangkaian sindiket penyeludupan dadah antarabangsa berikutan penahanan lima individu dan merampas dadah jenis syabu seberat 125.78 kilogram (kg) bernilai lebih RM4.5 juta, di dua lokasi berasingan di Muar, minggu lalu.

Ketua Polis Johor Datuk Ayob Khan Mydin Pitchay berkata, dalam serbuan di sebuah rumah sewa di Parit Jawa, pada kira-kira 1 tengah hari hari, 12 Mei lalu, sebanyak 84 kg dadah syabu bernilai RM3.02 juta dirampas.

“Ini bukan kali pertama mereka (sindiket ini) menyeludup dadah. Kali pertama mereka berbuat demikian ialah pada 2 Mei dan berjaya lepas bersama 76 kg dadah. Kali kedua ini, baru berjaya ditangkap,” katanya pada sidang media di Ibu Pejabat Polis Kontinjen Johor di sini hari ini.

Katanya, dalam serbuan itu polis turut menyita dua kenderaan jenis Honda dan Toyota dan membeku sebuah akaun bank melibatkan nilai keseluruhan RM72,762.50.

Ayob Khan berkata hasil siasatan, pihak percaya bekalan dadah berkenaan dipercayai diperoleh dari utara Semenanjung dan menjadikan rumah sewa di Kampung Parit Jawa itu sebagai transit, sebelum diseludup ke Bengkalis, Indonesia melalui jalan laut.

Sementara itu, rampasan kedua melibatkan syabu seberat 41.78 kg bernilai RM1.5 juta diperoleh berikutan penahanan seorang lelaki tempatan berusia 40 tahun semasa sekatan jalan raya Op COVID-19 di Jalan Bakar Batu arah Melaka-Muar, pada 14 Mei lalu.

“Dadah yang disembunyikan dalam tempat simpanan khas di bahagian but kereta itu dipercayai untuk diseludup ke negara jiran dan pasaran tempatan,” katanya.

Menurut Ayob Khan, semua suspek direman tujuh hari sehingga 19 dan 21 Mei untuk siasatan lanjut di bawah Seksyen 39B Akta Dadah Berbahaya 1952 yang memperuntukkan hukuman mati atau penjara seumur hidup atau boleh disebat, jika disabit kesalahan.


Hujan lebat berterusan di Kelantan, Pahang sehingga esok

KUALA LUMPUR, 18 Dis – Hujan lebat berterusan diramal berlaku di Kelantan dan Pahang sehingga esok menyebabkan Jabatan Meteorologi Malaysia (MetMalaysia) mengeluarkan amaran cuaca buruk atau jingga di dua negeri itu.

Menurut kenyataan jabatan itu hari ini, kawasan terlibat di Kelantan ialah Gua Musang manakala Cameron Highlands, Lipis, Jerantut, Maran dan Kuantan di Pahang.

Dalam kenyataan sama, amaran hujan lebat berterusan tahap kuning dikeluarkan di Kedah, Pulau Pinang, Perak, Kelantan, Terengganu, Pahang, Selangor, Kuala Lumpur, Putrajaya, Negeri Sembilan serta Melaka.

Hujan berterusan di Kedah itu melibatkan kawasan Kuala Muda, Sik, Baling, Kulim, dan Bandar Baharu manakala di Kelantan melibatkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Putih dan Kuala Krai.


Fasa endemik COVID-19: KKM bentang saranan, SOP baharu minggu depan

Bercakap kepada pemberita selepas menghadiri Majlis Perhimpunan Bulanan Kementerian Kesihatan di sini hari ini, Dr Zaliha berkata semakan terhadap saranan dan SOP baharu tersebut akan mengambil kira garis panduan Pertubuhan Kesihatan Sedunia (WHO), situasi kes antarabangsa dan kes jangkitan COVID-19 dalam negara.

“Status (peralihan) ini kita akan umumkan selepas saya membawa pembentangan kepada Jemaah Menteri…bahagian Kesihatan Awam telah pun memberi saranan untuk kita laksanakan SOP yang boleh dikategorikan sebagai SOP baharu,” katanya.

Pada Mei lepas, KKM mengumumkan akan menilai semula status peralihan fasa ke endemik selepas pengisytiharan Kawasan Jangkitan Tempatan berakhir pada 30 Jun ini.

Sementara itu, Dr Zaliha berkata SOP kesihatan Pilihan Raya Negeri (PRN) di enam negeri yang akan diadakan  bergantung kepada pengumuman status peralihan berkenaan.


Kemajuan Bahasa Melayu dan negara perlu seiring – KM

AYER KEROH 24 September – Bahasa Melayu perlu diberikan nilai komersial dan diperkasakan mencakupi pelbagai bidang termasuk pendidikan, perundangan, sains dan teknologi, perdagangan, teknologi maklumat serta perkhidmatan kewangan.

Ketua Menteri Datuk Seri Utama Sulaiman Md Ali berkata, perkembangan bahasa Melayu perlu seiring dengan hasrat kerajaan menjadikan Malaysia sebagai sebuah negara maju.

Katanya, berikutan itu tidak hairan jika negara yang ekonominya berkembang pesat seperti China dan Jepun, bahasanya juga turut berkembang dengan pesat.

“Jika kita bertekad untuk menjadikan Malaysia sebagai negara maju, maka bahasa Melayu seharusnya perlu diberi nilai komersial seiring dengan kemajuan negara. Bahasa kebangsaan hendaklah digunakan dengan meluas dalam semua bidang, baik sektor awam mahupun swasta.

“Saya percaya, Bahasa Melayu sebagai bahasa kebangsaan adalah jambatan perpaduan. Diharapkan rakyat di negara kita dapat menguasai bahasa Kebangsaan dengan baik dan seterusnya memperkukuh perpaduan Keluarga Malaysia, jadikan bahasa Kebangsaan sebagai alat komunikasi utama,” katanya.

Beliau berkata demikian dalam ucapan yang dibacakan Setiausaha Kerajaan Negeri, Datuk Wira Zaidi Johari pada Majlis Pelancaran Dekad Bahasa Kebangsaan 2022 Peringkat Negeri Melaka di Perbadanan Perpustakaan Awan Negeri Melaka (Perpustam), di sini, hari ini.

Menurutnya, pelbagai langkah diambil Dewan Bahasa dan Pustaka dalam memastikan bahasa Melayu dihayati dan diterima seluruh masyarakat, namun ia perlu disertakan dengan penegasan pelaksanaan dan penguatkuasaan sejajar peranan bahasa Kebangsaan sebagai bahasa rasmi negara.

“Wakil rakyat dan jabatan kerajaan diharap menganjurkan program kebahasaan di kawasan masing-masing, saya berharap program seumpama ini tidak dijalankan secara bermusim, tetapi mestilah berterusan dengan kerjasama pelbagai agensi kerajaan, swasta dan komuniti.

“Saya percaya agenda murni memperkasakan bahasa kebangsaan akan dapat kita capai seperti yang diungkapkan oleh Tokoh Budaya Melayu Nusantara, Pak Tenas Effendy atau nama penuhnya Tengku Nasharuddin S. Effendy,” katanya.